ШАНХАЙ ҲАМКОРЛИК ТАШКИЛОТИДА МУДОФАА ВА ХАВФСИЗЛИК МУАММОЛАРИ\nЎзбекистон Республикаси Мудофаа вазирлиги делегациясининг 2017 йилнинг декабрида Хитой Халқ Республикасида бўлиб ўтган Шанхай ҳамкорлик ташкилотида мудофаа ва хавфсизлик бўйича халқаро форумига ташрифи асосида ёзилган мақолада ташкилотга аъзо давлатлардаги мудофаа ва хавфсизлик муаммолари ёритилган.\nҲамжиҳатлик, ўзаро ишонч\nЎзбекистон ўзининг ташқи сиёсатидаги устувор йўналишлардан бири сифатида Марказий Осиё минтақасини белгилаб ўтган. Бу табиий ҳол, Ўзбекистон Марказий Осиёнинг «юрагида» жойлашган бўлиб, бевосита минтақанинг тинчлик, барқарор ривожланиш ва яхши қўшничилик ҳудуди бўлиши тарафдори. Шунинг учун Ўзбекистон дунёнинг етакчи мамлакатлари ва минтақа давлатлари билан Марказий Осиёда хавфсизликни таъминлаш, конструктив, ўзаро манфаатли ва яхши қўшничилик сиёсати доирасида ҳамкорликни олиб боришга ҳаракат қилиб келмоқда.\nБу йўналишда халқаро ва минтақавий ташкилотларнинг ўрни беқиёс, албатта. Хўш, бугунги дунёдаги мураккаб, олдиндан прогноз қилиш мушкул бўлган ҳарбий-сиёсий вазият ҳукмрон бўлган даврда бундай ташкилотларда якдиллик, ҳамжиҳатлик ва ўзаро ишонч қай даражада?\nФорумга ШҲТга аъзо (Покистон, Ҳиндистон, Хитой, Қозоғистон, Россия, Тожикистон ва Ўзбекистон) ва кузатувчи (Беларусь Республикаси ва Монголия) давлатлардан катта офицерлар, ШҲТ котибияти ходимлари, ШҲТ Минтақавий аксилтеррор ташкилотининг ижроия қўмитаси (МАТИҚ) аъзолари, Хитой Ташқи ишлар вазирлиги, Мудофаа вазирлиги, Ҳарбий-илмий академия ва бошқа олий офицерлар таркиби таклиф этилган.\nМамлакатларнинг барқарор ижтимоий-иқтисодий ривожланиши ва миллий хавфсизлигини таъминлаш учун ҳарбий тажриба алмашиш йўли билан ШҲТга аъзо ва унда кузатувчи мақомига эга бўлган давлатлар ўртасида ўзаро ҳарбий ишончни кучайтириш, хавфсизлик соҳасида ШҲТнинг мудофаа ҳамкорлигини янада ривожлантириш форумнинг асосий мақсади этиб белгиланган.\nЁвузликнинг уч кўриниши\nФорум иши доирасида ММА (Миллий мудофаа академияси) ҳузуридаги Мудофаа масалалари бўйича халқаро тадқиқот институти раҳбари генерал-майор Сюй Хуей ўзининг кириш сўзида ҳозирги замонда ҳарбий-сиёсий вазият ўзгарганини, унинг жуда нозик эканлигини ҳамда ШҲТ ўзининг 16 йиллик фаолияти даврида минтақавий хавфсизликни таъминлаш масалалари бўйича жуда катта роль ўйнаб келаётганини таъкидлаб ўтди.\nМаърузачининг сўзларига қараганда, 2017 йил охирига келиб ташкилот 500 дан ортиқ террорчилар лагери ва 1500 нафардан ортиқ террорчи устидан кузатувни амалга оширмоқда. Ташкилот кибермаконни террорчиликнинг янги сфераси сифатида кўришини таъкидлаб, ўтган йилнинг ўзида Хитойда бўлиши мумкин бўлган террорчилик актларига оид 700 мингдан ортиқ «SMS» хабар йўқ қилинган, 80 дан ортиқ террорчи ташкилот аниқланган.\nУндан кейин Чжоу Цин Ироқ ва Суриядаги вазиятнинг ўзгарганини, қаттиқ зарбалар берилганига қарамай террорчилар ҳали кучга эга эканини ва алоҳида давлатлар жангариларга ушбу ҳудудларни қурол билан тарк этишга рухсат берганини таъкидлаб ўтди.\nЖаноб Чжоу ўзининг маърузасида 2017 йил 9 июндаги экстремизмга қарши кураш бўйича ШҲТ Конвенциясига имзо чекилганини юқори баҳолади. Унинг фикрича, ушбу ҳужжат терроризм, сепаратизм ва экстремизмга қарши кураш ҳақидаги ШҲТ Конвенцияси, ШҲТнинг терроризмга қарши Конвенцияси ва 2016-2018 йилларда терроризм, сепаратизм ва экстремизмга қарши кураш бўйича ШҲТга аъзо давлатларнинг Ҳамкорлик дастури ҳамда БМТ глобал аксилтеррор стратегияси билан бир қаторда янги хавф ва таҳдидларга қарши туриш бўйича халқаро ҳуқуқий базани мустаҳкамлашга имкон яратади.\nМаърузасининг якунида жаноб Чжоу, «кимдир ШҲТни НАТО сингари ташкилот деб атади, лекин бу ундай эмас», деб ШҲТнинг 17-саммити самарали бўлганини ҳамда биз ёвузликнинг учта кўриниши (терроризм, экстремизм ва сепаратизм) билан курашишимиз зарурлигини таъкидлаб ўтди. Шу ўринда 2016 йил Тошкентда бўлган саммитда Ўзбекистоннинг Биринчи Президенти И. Каримовнинг, «Бўш қоп ҳеч қачон тик турмайди», деган гапларига урғу бериб, маърузачи ШҲТга аъзо давлатлар ижтимоий соҳани ҳам кучайтириши лозимлигига эътиборни қаратди.\nАрмиянинг стратегик мақсадларига тўхталар экан, «2020 йилгача асосий эътибор уни механизациялаштиришга қаратилади, 2035 йилгача эса асосан уни модернизация қилиш ва 2050 йилга келиб дунёнинг энг қудратли армиясига айлантириш бизнинг энг катта мақсадимиздир», деб таъкидлади.\nМаърузачининг берган маълумотларига кўра, Хитой Европа давлатлари ва АҚШ билан ҳарбий-техник ҳамкорлик ўрнатмаган, чунки у давлатлар Хитойга ҳарбий техник воситаларни экспорт қилишни чеклаган. Шунга қарамасдан, Хитой 140 дан ортиқ давлатга ҳарбий ёрдам бериб келган. Ҳозирги кунда 4000 нафар хорижий ҳарбий хизматчи Хитойнинг ҳарбий таълим муассасаларида таҳсил олмоқда.\nУндан кейин, маърузачи Хитой билан Россия муносабатларига тўхталиб ўтди. Хусусан, унинг таъкидлашича, Россия – Хитой муносабатлари юқори даражада. 1997 йилдан бери ҳар йили бу икки давлат Қуролли Кучлари Бош штаблари ўртасида стратегик масалалар бўйича маслаҳатлар ўтказилади. 2009 йилдан бошлаб стратегик ҳамкорлик доирасида баллистик ракеталар ва космик ракета ташувчиларнинг учирилиши бўйича бир-бирларини хабардор қилиш механизми ўрнатилган. Ушбу механизмга асосан бундай ракеталарни учиришдан 24 соат олдин бир-бирларини огоҳлантиради.\nХитой «ахборот муста-қиллиги» ва «кибермаконда тартиб» концепцияларини илгари сурган. Унинг фикрича, совуқ уруш даврида халқаро муносабатлар оддийроқ бўлган, АҚШ ва Совет иттифоқи қуролланиш пойгасига шўнғиб кетган. Бугунги кунда эса иккинчи даражали деб ўйлаган мавзулар (ахборот хавфсизлиги, ахборот уруши) асосий ўринга чиқмоқда. Шу ўринда Хитой биринчилардан бўлиб интернетни бошқариш ғоясини илгари сурган.\nХитойнинг ташқи сиёсатидаги янги амалиёти ҳақида тўхталар экан, маърузачи Хитой охирги вақтларда державалараро муносабатларни қуриш ташаббуси билан чиқаётганини таъкидлаб ўтди. Унинг фикрича, АҚШ ва Хитой муносабатларида кўплаб қарама-қаршиликлар мавжуд. Масалан, АҚШ ҳукумати Хитойнинг олиб бораётган сиёсатида инсон ҳуқуқлари поймол қилинмоқда, деб ҳисоблаб келмоқда. Шарқий Осиёда унинг таъсири ўсиб бораётганидан хавотирдалигини билдириб келган.\nШу ўринда Россия вакили, ШҲТ ҳудуди жуда кенг ва Хитой держава мақомига даъво қилмоқчи экан, ташкилотнинг минтақавийлигини қайта кўриб чиқиш лозим, деб фикр билдирди. Россияда «Добро должен быть с кулаками» деган мақол бор, ҳозирда жуда кўп давлатлар муаммоларини ҳарбий йўл билан ҳал этишга ҳаракат қилмоқда. Шунинг учун ШҲТнинг муаммоларни ечиш бўйича жаҳон миқёсида обрўси унчалик ҳам мос бўлмаслиги мумкин, деб фикрини изоҳлади. Бу билан Россия вакили ШҲТ ҳарбий характерга эга бўлиши кераклигига шама қилаётганини англаш мумкин.\nЧегара хавфсизлиги муаммоси\nПокистон вакили генерал Аник Раҳмон ўз маърузасида чегара муаммоларига асосий эътиборни қаратди. Жумладан, Афғонистон – Покистон чегараси тўғрисида гапирар экан, ушбу чегара ҳудудларининг географик жиҳатдан жуда мураккаблиги, чегара олди ҳудудларда яшовчи халқларнинг этник бирлашиб кетиши оқибатида давлат чегарасини чегара сифатида қабул қилмаслиги халқ уни оддий учрашув жойи деб билишини ва бу кўплаб муаммоларни келтириб чиқараётганини таъкидлаб ўтди.\nАфғонистон томонидан иккита чегара пости ўртасидаги масофалар жуда катта (200 км.дан ортиқ) бўлгани учун бундай ҳолат ҳудудни самарали қўриқлаш имконини бермайди. Покистон Афғонистон билан чегара ҳудудида 985 та пост жиҳозлаган бўлса, Афғонистон томонидан ушбу ҳудуд бор-йўғи 218 та пост орқали қўриқланади. Ундан ташқари, афғон қочоқлари чегара хавфсизлигини таъминлашда катта муаммолар келтириб чиқармоқда.\nПокистон чегара ҳудудларида 3 млн.дан ортиқ қочоқ бор, улардан ярми рўйхатдан ўтмаган. Биз Афғонистон билан чегарани қўриқлаш учунгина 200 мингдан ортиқ ҳарбий хизматчини жалб қиламиз. Кўпинча ўзимизнинг ресурсларни чегара хизматини яхшилашга сарфлаш ўрнига, қочоқларга сарфлаяпмиз.\nПокистон вакилининг таъкидлашича, АҚШ Афғонистонда ўзининг сиёсий мақсадларига эришиб бўлди. Ҳозир ҳеч ким оддий афғон халқининг дардини эшитмаяпти. Афғонистонда сиёсий кучлар фақат вазиятни куч ишлатиш йўли билан назорат қилмоқчи, бу жуда нотўғри, дея сўзини якунлади.\nЯнги давлатлар ва...\nРоссия ва Марказий Осиё маркази илмий ходими Чоу Лунг сўзга чиқиб, ШҲТга янги давлатлар қўшилди ва бу минтақавий хавфсизлик соҳасида муаммоларни келтириб чиқариши мумкин, деб фикрини изоҳлади.\nМаърузачининг таъкидлашича, ШҲТда консенсус муаммоси мавжуд. Масалан, яхши ташаббуслар чиқмоқда, лекин улар амалиётга жорий этилмай қолмоқда. Бундай ҳолатда Ҳиндистон ва Покистоннинг қўшилиши янаям кўпроқ муаммолар олиб келиши мумкин. Ундан ташқари, халқларнинг хилма-хиллиги ҳам қийинчиликлар туғдиради. Илгари ШҲТ аъзолари деярли бир хил ривожланиш даражасида ва умумий қадриятлари ўхшаш бўлган. Ҳозир янги қўшилган давлатларда турлича қарашлар мавжуд, Ҳиндистон АҚШга қаттиқ боғлиқ, Покистон эса ислом динига қаттиқ боғлангани ва давлатларнинг ўртасида муаммоларнинг ҳали ечимини топмагани бизни хавотирга солади, дейди хитойлик мутахассис.\nКейинги маърузачи Ли Сунли ўзининг қисқа чиқишида, ШҲТга янги давлатлар қўшилганидан кейин янги талаблар келиб чиқади, демак, биз қарашларимизни қайта кўриб чиқишимиз зарур, деб маърузасини давом эттирди.\nУнинг таъкидлашича, ШҲТ дастлабки вақтларда ўзининг фаолият йўналишини асосан сиёсий жиҳатига ва учта ёвузлик ўқи билан курашига қаратган бўлса, ҳозирга келиб унинг йўналиши сиёсийдан иқтисодийга алмашаётгани кузатилмоқда.\nШҲТ чегара баҳсларини тинчлик йўли билан ҳал қилди. Ҳиндистон ва Покистон ҳам шундай йўл тутиши керак.\nПокистон вакили генерал Аник Раҳмон берган маълумотларга асосан «Ислом давлати» террорчилар гуруҳида олдин 30 мингдан ортиқ жангари ҳаракатланган. Ҳозир улар асосан Афғонистонга кириб келган. Афғонистоннинг 34 та провинциясидан 29 таси ШҲТга аъзо мамлакатлар билан чегарадош ва ҳозир Афғонистон ҳудудининг 56,6% фоизи марказий ҳукумат назоратидан ташқарида.\nПокистон вакилининг таъкидлашича, кўплаб давлатлар қашшоқликда ҳаёт кечириш чегарасида, шунинг учун биз ижтимоий жиҳатларга ҳам эътибор қаратишимиз лозим. Шу ўринда Хитой билан Покистоннинг «Иқтисодий коридор» Концепцияси ушбу давлатларнинг иқтисодий ривожланишига катта ҳисса қўшган бўларди.\nЮқоридагилардан қуйидаги хулосаларга келиш мумкин.\nЎзбекистон Республикаси Мудофаа вазирлиги делегациясининг Шанхай ҳамкорлик ташкилотининг мудофаа ва хавфсизлик бўйича халқаро форумида қатнашиши, ШҲТга аъзо ва кузатувчи мақомига эга бўлган давлатлар вакилларининг кўриб чиқилган масалалар бўйича қарашларини, мавжуд муаммолар ва қарама-қаршиликлар сабабларини чуқур ўрганиш ва таҳлил қилиш имконини берди.\nАлоҳида давлатлар вакилларининг ШҲТ ҳудудида мудофаа ва хавфсизлик муаммолари бўйича маърузаларида билдирилган фикрлари шундан далолат берадики, ташкилот давлатларида ҳали қарама-қаршиликлар ва келишмовчиликлар жуда кўп ва булар шубҳасиз ташкилотга аъзо давлатларнинг ижтимоий-иқтисодий, ҳарбий ва бошқа соҳаларда ривожланишига тўсқинлик қилиши мумкин.\nРоссия вакилларининг берган саволлари ва фикрларининг таҳлили шуни кўрсатадики, Москва ШҲТ ишида ҳарбий йўналишни фаоллаштириш масалаларига эътибор қаратишни илгари сурмоқда.\nХитой вакилларининг маърузалари ва уларга берилган саволларга жавобларнинг таҳлили шундан далолат бермоқдаки, расмий Пекин ШҲТни янги давлатлар билан кенгайтириш тарафдори эмас, уларнинг форумни ташкиллаштиришдан кўзлаган мақсадидан бири Хитойнинг «Бир макон, бир йўл» стратегиясини илгари суриш ва бунда ШҲТга аъзо давлатларнинг қўллаб-қувватлашига эришиши бўлиши мумкин.\nФорум ишининг натижалари Ўзбекистон Республикасининг минтақавий можаролар ва хавфсизликни таъминлаш масаласи бўйича тутган позицияси нақадар тўғри эканини кўрсатмоқда.\nҚуролли Кучлар академияси бўлим бошлиғи, ҳарбий фанлар доктори, доцент.


27 июл 2021, Тошкент вақти: 11:09\nАрзчилар Озодликка тақдим этган ҳужжатлардан "E'zoz Max" фирбгарликда айбланиб, ҳозирда суд қилинаётган "Straus house" туяқуш ширкати раҳбари Иброҳим Исроиловга оид бўлиб чиқди.\n"E'zoz Max" хусусий бандлик агентлигининг Бирлашган Араб Амирликларига ишга жўнатиш ҳақидаги ваъдаларига учиб юз минглаб сўм пул тўлаб қўйган ўнлаб одам пулларини ундириб беришни сўраб Ўзбекистон Бош прокуратурасига арз қилди.\nБу ҳақда Озодликка хабар қилган арзчиларнинг даъвосига кўра, 2018 йили "E'zoz Max" уларни БААнинг еттита йирик шаҳрига ойига 5 минг долларлик маошли ишга юбориш ваъдаси билан ҳар биридан 799 минг сўм миқдорида ҳақ олган, аммо ваъда қилинган уч ойлик муддат якунига етса ҳам, ҳеч ким ишга юборилмаган.\nУлар пулларини қайтариб олиш учун сўнгги икки йил давомида вилоят прокуратурасидан тортиб Ўзбекистон президенти қабулхонасигача мурожаат қилганликлари, лекин ҳозиргача натижа бўлмаганини билдирди.\nАрзчилар Озодликка тақдим этган ҳужжатлардан "E'zoz Max" МЧЖнинг фирибгарликда айбланиб, Тошкентда суд қилинаётган "Straus house" туяқуш ширкати раҳбари Иброҳим Исроиловга оид бўлиб чиқди.\nСурхондарёнинг Денов шаҳридан бўлган 30 ёшли Эшқувват Норбоев 2018 йилнинг март ойида ўзининг "E'zoz Max" ҳусусий бандлик агентлигига Бирлашган Араб Амирликларига ишга кетиш учун 799 минг сўм пул тўлагани, аммо ваъда қилинган муддат ичида агентлик ҳеч кимни ишга жўнатмагани, пулларни ҳам қайтармаганини айтади:\nПул тўлаш уч кун давом этганди. Мени ўзим пул тўлаган юздан ортиқ одамни биламан. Пулни тўладик, қоғоз ёзиб берди. Қўнғироқ қилишади, дейишди. Ўшандан бери пул ҳам йўқ, иш ҳам йўқ.\n- Ўша пайтда агентликнинг Денов бўлимида пул тўлашга шунақа катта навбат бўлган эдики, тўрт соат кутганмиз очередда. Амирликка ойига 5 минг долларлик ойликли ишга жўнатамиз, деб реклама қилаверганидан кейин, бутун Денов ўша ерга йиғилганди. Уларнинг офиси "Юбилейний" супермаркетини ёнида эди. Пул тўлаш уч кун давом этганди. Мени ўзим пул тўлаган юздан ортиқ одамни биламан. Пулни тўладик, қоғоз ёзиб берди. Қўнғироқ қилишади, дейишди. Ўшандан бери пул ҳам йўқ, иш ҳам йўқ, - дейди Норбоев.\n"E'zoz Max"дан куйган яна бир деновлик (исми-шарифи очиқланишини истамади) хусусий бандлик агентлигининг маҳаллий телеканал ва ижтимоий тармоқларда эълон қилинган рекламасига учганини айтади:\n- Ҳар куни рекламаси айлантирилди, тармоқларда эълонлари берилди. Ошпазликдан тортиб нефть соҳасигача ишлар бор, БААнинг еттита йирик шаҳарларида, дейилди. Кейин билсак¸ бу ҳам Аҳмадбойникига ўхшаган пирамида бўлиб чиқди. Булар нафақат Деновда¸ бутун республика бўйича одамлардан пул олиб¸ "туя қилишган" экан. Хоразм, Қашқадарё, Фарғонадан Бош прокуратурага арз қилганлар бўлди. Шу пайтгача вилоят прокуратурасидан тортиб президент аппаратигача шикоят қилдик, натижа бўлмади, - деди деновлик савдогар.\n"Ezoz max" шартномаларида Иброҳим Исроилов ширкат раҳбари сифатида тилга олинади.\nЖиноят ишлари бўйича Тошкент шаҳар Яккасарой туман суди биносида 27 февраль куни бошланган маҳкамада Исроиловга "E'zoz Max" бўйича айблов ҳам ўқиб эшиттирилди.\nАйблов ҳужжатларида Исроилов 2018 йилда "E'zoz Max" МЧЖни тузиб, БААга ишга жўнатиш ваъдалари билан уч ой ичида бутун республика бўйлаб мингдан зиёд одамдан 1 миллиард сўмдан ошиқ пул олгани айтилади.\nЎзбекистон Бош прокуратураси ҳузуридаги Иқтисодий жиноятларга қарши курашиш департаменти берган маълумотда ҳам Исроиловнинг муқаддам бошқа жиноят иши доирасида "чет элга ишга юбораман"¸ деб одамлардан алдаб пул олгани айтилди.\n"Иш судда кўрилаётган вақтда, одамлар туяқуш жўжаси учун берган 745 миллион сўмни ўзидан жабр кўрганларнинг зарарини тўлаш учун ўтказиб берган", - дейилади департамент маълумотида.\nҲозирча расмийлар¸ БААга ишга жўнатиш ваъдаси билан олинган 1 миллиард сўмдан кўпроқ маблағнинг эгаларига қайтарилиш эҳтимоли ҳақида ҳеч нарса демаëтир.\n"Straus house" иши бўйича маҳкамани кузатаётган Тошкентдаги "Эзгулик" жамияти раҳбари Абдураҳмон Ташанов Иброҳим Исроилов фаолиятининг молиявий пирамида бўлганини тахмин қилади:\n- Аҳмадбой пирамидасини эслатаяпти бу. Олдинига одамлардан чет элга ишга юборамиз¸ деб пул олиняпти. Пуллар талон-торож бўлгач, уни бунга, буни унга уриш учун туяқуш жўжалари сотадиган ширкат очилиб, одамлар яна алданиб қолаяпти.\n- Аҳмадбой пирамидасини эслатаяпти бу. Олдинига одамлардан чет элга ишга юборамиз¸ деб пул олинаяпти. Пуллар талон-торож бўлгач, уни бунга, буни унга уриш учун туяқуш жўжалари сотадиган ширкат очилиб, одамлар яна алданиб қолаяпти, - дейди Ташанов.\nТуяқуш жўжалари ваъда қилиб, одамлардан миллинлаб сўм пул олган "Straus House" ширкати раҳбари устидан маҳкаманинг 9 март куни Яккасарой тумани суди биносида давом этиши кутилмоқда.\n"Қалампир" нашрига кўра, "Straus House" раҳбари Исроиловга нисбатан Ўзбекистон Жиноят кодексининг 139-моддаси, туҳмат қилиш, оммавий ахборот воситалари орқали уйдирма ва бўҳтонлар тарқатиш бўйича ҳам жиноят иши очилиши мумкин.\n27 февраль кунги маҳкамада Исроилов журналистларга интервью бериб, тергов жараёнида терговчилар ундан 1 миллион АҚШ доллари талаб қилгани, тазйиқ ўтказганини иддао қилганди.\nТергов гуруҳи бу иддаоларни тухмат, дея атаб бунинг учун Исроилов қонун олдида жавоб беришини маълум қилишган.\nОзодлик бундан олдин Германия, Чехия, Туркия каби мамлакатларга ишга юбориш ваъдаси билан фуқаролардан бир неча ўн миллион сўмдан олган Human, International Job Organization, Korean & Migrations каби хусусий бандлик агентликлари жанжал марказида қолгани ҳақида хабар берган эди.\nХроижга ишга юбориш билан шуғулланиш лицензияси берилган ўнлаб хусусий бандлик агентлигининг фирибгарликда айбланаëтгани ортидан¸ Бош вазир Абдулла Арипов¸ бу ваколатни яна олдинги каби давлатга қарашли Ташқи миграция агентлигига қайтариш кўриб чиқилаëтганини билдирди.


Юртимизда ёшларга бўлган эътибор — Zamaxshariy.uz\nЮртимизда ёшларга бўлган эътибор\nҲар бир мамлакатнинг куч-қудрати, салоҳияти, ишлаб чиқариш, иқтисодиётнинг барқарорлигидан ташқари ёшларга қаратилаётган эътибор ва ғамхўрлик билан ҳам ўлчанади. Айниқса, шиддат билан ўзгариб бораётган бугунги кунда навқирон авлодни эзгу ғоя ҳамда лойиҳалар атрофида бирлаштириш, уларни умумбашарий қадриятларга ҳурмат, Ватанга садоқат руҳида тарбиялаш долзарб вазифадир.\nБугунки кунда юртимизда Ёшлар маънавиятини юксалтириш ва уларнинг бўш вақтини мазмунли ташкил этиш долзарб вазифалардан биридир. Шу мақсадда Прeзидeнтимиз Шавкат Мирзиёeв томонидан илгари сурилган бeш муҳим ташаббус ёшлар сиёсатидаги муҳим ислоҳотлардан бири бўлди. Ушбу беш ташаббус ўзининг кeнг қамровлиги билан аҳамиятлидир. Прeзидeнтнинг ижтимоий ва маънавий-маърифий соҳаларга оид бу ташаббуслари юртимиз ёшлари томонидан қизғин кутиб олинди. Бунда ҳар бир ташаббус ўз ўрнига эга.\nУшбу учрашув видеоселектор тарзида бўлиб ўтиб, ўсиб келаётган ёшлар ҳаётидаги муаммолар, долзарб вазифаларни муҳокама қилиб, Янги Ўзбекистонни, албатта ёшлар билан бирга қурамиз, 2020 йил ёшларга оид давлат сиёсатида туб бурилиш йили бўлади,- дея таъкидлаган эди муҳтарам Президентимиз.\nШу муносабат билан 2020 йил 2-4-январь кунлари Урганч шаҳар ҳокимлиги (ташаббуси билан) ходимлари, Урганч шахрида фаолият юритаётган масжид имом-хатиблари, етакчи отинойилар, умумтаълим мактаб деректорлари, фахрий ўқитувчилар ва ёшлардан иборат делегация Тошкент шаҳрида ўз фаолиятини бошлаган Абдулла Қодирий номидаги ижод мактаби ва музейига, Муҳаммад ал-Хоразмий номидаги ахборот-коммуникация технологияларига ихтисослаштирилган мактабларига саёҳат уюштиришди.\nУшбу делегация дастлаб Вазирлар Маҳкамасининг 2018 йил 3 декабрдаги фармоиши билан ташкил этилган Абдулла Қодирий номидаги ижод мактаби ва музейини бориб кўрди.\nБу ерда ўғил-қизларнинг таълим-тарбия олиши учун ҳамма шароит яратилган. Хоналар кенг, ёруғ, шинам ва қулай. Фан кабинетлари замонавий технологиялар ва ўқув анжомлари билан таъминланган. Кутубхона адабий асарлар, бадиий адабиётларга бой. Очиқ ва ёпиқ спорт залларида болалар спорт тўгаракларига қатнашиши, саломатлигини мустаҳкамлаши учун барча қулайликлар мавжуд эканлигининг гувоҳи бўлишди.\nШундан сўнг Тошкент шаҳридаги яна бир янги таълим маскани — Муҳаммад ал-Хоразмий номидаги ахборот-коммуникация технологиялари йўналишига оид фанларни чуқурлаштириб ўқитишга ихтисослаштирилган мактаб фаолияти билан ҳам танишдилар.\nБугунги ёшлар мустақиллик йилларида вояга eтмоқда. Шунинг учун ҳам мустақиллик ёшлар ҳаётининг ажралмас бир бўлагига айланиб улгурди. Сўнгги йилларда яратилаётган шароитлар ва имкониятлар ёшларни ҳаракатга ундамоқда. Энди улардан фойдаланиб, юксак натижаларга эришиш кeрак. Ана шундагина амалга оширилаётган ислоҳотлар ўз самарасини бeради. Бундан ташқари юртимизда ҳeч бир ташкилот ёки муассаса йўқ-ки, уларнинг фаолияти муайян даражада ёшлар масаласи билан боғлиқ бўлмаса.\nШундай экан, амалга оширилаётган ислоҳотларнинг ёшларга сингишига ҳар бир мутасадди масъул. Зeро, буюк кeлажак бунёдкорларига зарур имкониятлар яратиш – Ватан тараққиётига қўшилган муносиб ҳиссадир!


Оқ Ўрда Қирғизистондаги ҳодисаларни мамлакатнинг “ички иши” деб ҳисоблайди\nҚозоғистон президенти Қосим-Жомарт Тоқаев 8 август куни Қирғизистоннинг собиқ президенти Алмазбек Атамбаев қўлга олинган, натижада бир киши ҳалок бўлган ва ўнлаб одамлар яраланишига олиб келган қўшни мамлакатдаги воқеаларни Қирғизистоннинг “ички иши” деб ҳисоблайди.\nБу ҳақда Facebook’даги хабарида Қозоғистон президентининг матбуот котиби Берик Курмангали баёнот берди. Матбуот котибининг хабарида шунинггдек, Тоқаев Қирғизистондаги вазият ривожини “диққат билан кузатиб бораётганини” ва ҳолатнинг “амалдаги қонунлар асосида” тезроқ барқарорлашувига умид қилаётгани айтилади.\n7 август куни кеқурун куч ишлатар тизимлар собиқ президентни жиноий иш бўйича сўроққа келтириш учун Атамбаевнинг Қўй-Тошдаги уйига келдилар, бироқ қаттиқ қаршиликка дуч келишди. Махсус кучлар қишлоқни 8 август куни эрталабда тарк этишди. Махсус амалиёт давомида махсус кучларнинг бир аскари ҳалок бўлди, яна 50 дан зиёд инсон яраланди.\nСоғлиқни сақлаш вазирлигининг хабар беришича, тўқнашувларда 52 киши яраланди, улар орасида 15 нафар милиционер бор. 20 киши касалхонага ётқизилган.\n8 август куни Атамбаев “Апрель” телеканали орқали видеомурожаат билан чиқиб, уни қўлга олиш уринишини ноқонуний ва Конституцияга зид деб атади. Қирғизистонда Атамбаевга мансаб ваколатларини суистеъмол қилиш, коррупция ва 2011-2017 йилларда мамлакатни бошқарган даврда ноқонуний бойиш айбловлари қўйилди. Атамбаев айбловни рад этиб, бу ишни сиёсий уйдирма деб атади. Атамбаев 8 август куни қўлга олинди ва МХДҚга жўнатилди.\nАтамбаев 2017 йили Қирғизистон проезиденти лвозимида ишлаган кезларда қозоғистон расмийларига танқид ёмғирларини ёғдирган эди. У Қозоғистон раҳбариятини Қирғизистоннинг ички ишларига аралашиш уринишида айблаган ва Қозоғистоннинг ўша пайтдаги президенти Нурсултон Назарбоевни “қари диктатор” деб атаган эди. Шундан кейин икки мамлакат чегарасида юк машиналаридан иборат улкан тиқинлар пайдо бўлган, Қозоғистон томони қирғизистонлик юк ташувчиларни юк ташиш қоидаларига амал қилмасликда айблаб, текширувни кучайтирганди.\nҚозоғистон расмий доиралари, шу жумладан, ўша пайтда парламент спикери лавозимини эгаллаб турган Қосим-Жомарт Тоқаев Атамбаевни танқид қилишган. У бунга жавобан уларни “ўз бошлиқлари хизматидаги мардикор” деб атаган.


Германияда парламент сайловларида овоз бериш бўлиб ўтмоқда — Sof.uz\n26.09 22:18 45 Жаҳон\nГерманияда бугун Бундестагга сайловлар бўлиб ўтмоқда. Бу ҳақда РИА Новости хабар қилмоқда.\nЯкшанба куни соат 08:00 да (Тошкент вақти билан 11:00) бутун мамлакат бўйлаб сайлов участкалари очилди.\nМаълумотларга қараганда, Германиянинг 60,4 миллион аҳолиси овоз бериш ҳуқуқига эга. Айнан улар парламентнинг бўлажак таркибини аниқлаб беришади. Сайловлардан сўнг мандатларни тақсимлаш асосида Бундестагда янги канцлер раҳбарлигида янги ҳукумат шакллантирилади.\nКанцлер лавозимга Христиан-демократик иттифоқи-Христиан-социал иттифоқи (ХДИ-ХСИ) сиёсий кучидан Армин Лашет, Германия социал-демократик партиясидан Олаф Шольц ва “Яшиллар” партиясидан Анналена Бербок асосий даъвогарлар саналмоқда.\nБундестагдаги ўрин учун рекорд даражадаги 6 211 нафар номзодлар, жумладан, 2 024 нафар аёл кураш олиб бормоқда.\n21.10 21:26 2010\nБугун, 11:57 456\nБугун, 19:10 144 Ўзбекистон\nБугун, 18:16 87 Ўзбекистон\nБугун, 18:13 34 Ўзбекистон\nБугун, 18:09 94 Ўзбекистон\nБугун, 15:13 220 Ўзбекистон


Тошкент педагогика коллежида шоира Зулфия таваллудининг 104 йиллигига бағишланган “Зулфия-юрт эъзозлаган шоира” мавзусида маънавий-маърифий тадбир ўтказилди.\nHome / Янгиликлар / Тошкент педагогика коллежида шоира Зулфия таваллудининг 104 йиллигига бағишланган “Зулфия-юрт эъзозлаган шоира” мавзусида маънавий-маърифий тадбир ўтказилди.\nМана, ўлкамизга гўзал баҳор ташриф буюрди. Баҳорнинг илк кунида ўзбек шеъриятининг порлоқ юлдузи, вафо ва садоқат тимсолига айланган шоира Зулфияхоним таваллуд куни мамлакатимизда жуда катта ва кенг миқёсда нишонланади. Шу муносабат билан Тошкент педагогика коллежида шоира Зулфия таваллудининг 104 йиллигига бағишланган “Зулфия-юрт эъзозлаган шоира” мавзусида маънавий-маърифий тадбир ўтказилди.


Роғун ўрнига Сарез\n27 ноябр 2020, Тошкент вақти: 22:13\nЎзбекистонлик мутахассисларга кўра, Тожикистондаги Сарез кўлида ГЭС қурилиши минтақадаги сув муаммосини ҳал этишга хизмат қилади.\nЎзбекистонлик энергетиклар Тожикистондаги Сарез кўлининг ўпирилиб кетиши олдини олиш ҳамда сув масалаларига оид келишмовчиликларга барҳам бериш мақсадида Роғун ГЭСи ўрнига Сарез ГЭСини қуриш таклифи билан чиқишди.\n“Регниум” ахборот агентлигининг ёзишича, ўзбекистонлик энергетиклар беш - олти йил вақт сарфлаб янги қурилажак Роғун ГЭСи сув омборини тўлдириш ва дарёлар қуйи оқимида жойлашган давлатларда сув тақчиллигини яратиш ўрнига, сўнгги юз йил давомида Помир тоғидаги Сарез кўлида тўпланиб қолган сув -энергетика заҳираларидан унумли фойдаланишни йўлга қўйишни таклиф қилганлар.\nЎзбек экспертларига кўра, Сарез ГЭСини қуриш Тожикистон учун Роғун ГЭСини қуришдан осон, арзон ва фойдалидир.\nАммо тожикистонлик соҳа мутахасислари ва таҳлилчилар бу икки лойиҳа ўртасида катта фарқ борлигини айтадилар.\n- Роғун ГЭСи Тожикистон ва Марказий Осиё минтақаси учун долзарб бўлган сув масалани ҳал қилиши керак.\nСарез ГЭСи эса Сарез кўли хавфсизлигини таъминлаш муаммосини ҳал қилади. Шунинг учун бу икки лойиҳани бир-бири билан чалкаштирмаслик керак, - дейди Тожикистон Фанлар академиясининг сув масалалари бўйича тадқиқотлар маркази директори Георгий Петров.\nРасмий маълумотларга кўра, Роғун ГЭСи тўғонининг лойиҳа бўйича баландлиги 335 метрдир. Аммо Сарез кўлидаги табиий тўғон 570 метр баландликка эга.\nРоғун сув омборида беш йил мобайнида 12 ярим миллиард кубометр сув заҳира қилиш мумкин. Аммо Сарез кўлида эса сўнгги юз йил мобайнида 17 миллиард кубометр сув тўпланган.\nТожикистон Фанлар академияси ходими Ҳомиджон Орифовнинг маълум қилишича, Сарез кўлида ГЭС қуриш масаласи 1932 йилда москвалик олимлар томонидан ўртага ташланган.\nГЭС қуришдан асосий мақсад ҳам Сарез кўлининг ўпирилиб кетиши олдини олиш бўлган.\n1979 йили тошкентлик мутахассислар Сарез кўлида 200 мегаватлик ГЭС қуриш таклифини киритганлар.\n-Мен раҳбарлик қилган тадқиқотчилар айнан мана шу масала билан шуғулланарди. Бизга Сарез кўлида қурилиши айтилаётган ГЭС орқали Ўзбекистоннинг Андижонига электр узатиш масалаларини ўрганиш топширилган эди.\nЎша замонларда электр қувватининг нархи арзонлиги ва бунинг устига Сарез ва Андижон ўртасида саноқсиз довонлар ва водийлар мавжудлиги туфайли электр жуда қимматга тушиши мумкинэди. Шуни назарга олган ҳолда, бу лойиҳа амалга ошмай қолган эди,- дейди Орифов.\nМутахассисга кўра, бугунги кунда вазият ўзгарган. Унга кўра, Сарез электр энергиясини Душанбега олиб келиш Тожикистон учун қимматга тушади.\nАммо Афғонистон ва Покистонда бир киловат электр энергияси 6 ,5 центга қимматлаган. Сарез электр энергиясини бу мамлакатларга сотиш мумкин.\n- Тожикистоннинг бу таклифи Америка ҳукумати томонидан ижобий баҳоланган. Америкаликлар бу лойиҳанинг техник жиҳатларини ўрганишга оид масалаларга сармоя ҳам ётқизмоқчи, - дейди Ҳомиджон Орифов.\nБироқ Герогий Петров Сарез кўлидан олинадиган электр энергияни Афғонистон ва Покистонга узатиш , бу масалада АҚШ кўмагига умид қилиш хомҳаёл эканини таъкидлайди.\n- Мени кечирасизлару, бироқ бу қуруқ сафсатадан бошқа нарса эмас, -дейди Петров..\nУнга кўра, америкаликларга Афғонистон учун Тожикистон ва Ўзбекистоннинг ҳозирда фаолият қилиб турган гидроэнергетик иншоотларидан олинаётган электр энергиясини транзит қилиш жуда қулай ва осондир.\nЭслатиш жоизки, 1911 йил 18 февралида Помир тоғларида содир бўлган зилзила оқибатида Сарез кўли вужудга келган эди.\nБу кўл 96 йилдирки Тожикистон, Афғонистон, Ўзбекистон ва Туркманистонннинг 5 миллион аҳолиси яшайдиган минтақаларига хавф солиб келаётгани айтилади.\nУзунлиги 60 километр, кенглиги 3 ярим километр, чуқурлиги 500 метрли Сарез кўлида 17 миллиард кубометр сув йиғилган.\nМутахасислар мобода кўлнинг табиий тўғони ўпирилиб кетса, 26 минутда яқин қишлоқлар ва 38 соат ичида Ўзбекистоннинг айрим туманлари 12 метр баландликдаги сув остида қолишини айтишмоқда.\nСарез кўли ўпирилиб кетиши хавфини камайтириш бўйича лойиҳа экспертларининг халқаро кенгаши раиси, академик Собит Неъматуллоев кўл табиий тўғони кучли зилзилага бардош бера олмай ўпирилиб кетмаса, қоялар қулаши натижасида пайдо бўладиган тўлқин хавфи катта эмаслигини таъкидлайди.\nАкадемикнинг айтишича, шунга қарамай, Сарез кўли суви сатҳини пасайтиришга тўғри келади\n-Ҳозир асосий масала Сарезнинг сув - энергетик заҳираларидан тўла фойдаланишни йўлга қўйишдан иборатдир. Бунинг учун ГЭС қуриш ва секундига 100 кубометр сув ташлашга тўғри келади.\nГЭС 4 -5 йил ичида кўлдаги сув сатҳини 50 -60 метрга тушириши мумкин, -дея таъкидлаган эди Сарез кўли масаласига бағишлаб ўтказилган халқаро анжуманда тожик академиги.


12:40 / 05.11.2017\nАПЛнинг 11-турида Хосеп Гвардиолани Арсен Венгер, Жозе Моуриньони Антонио Конте кутмоқда. «Трибуна» кузнинг энг асосий тури учрашувлари анонсини тақдим этади.\nВенгер Гвардиолага қарши\nАнглияда Super Sunday атамаси пайдо бўлганига анча бўлди. Бундай кунда турнинг энг марказий учрашуви ўтказилади. Аммо бу сафар икки ҳисса «Суперякшанба».\nАввалига «Арсенал» бу мавсумда нафақат Англияда, балки Европада гегемонлик қилаётган «Манчестер Сити»га қарши сафар учрашувида майдонга тушади. Ўйинда фаворит «шаҳарликлар» экани маълум. Жамоа бу куздаги ўйинларда ҳисобда ортда борган дақиқалар 13 дақиқани ташкил қилади. Бир ҳафта олдин Пеп Гвардиоладан унинг жамоаси мағлубиятсиз сериясини давом эттириб, «Арсенал»нинг 2003-04 йиллардаги натижасини (49та учрашув) такрорлаш эҳтимоли ҳақида сўрашганида, бу иложсиз иш эканини айтганди. Энди Венгер унинг бу сўзларини тасдиқлаши мумкин.\n2015 йилнинг январида «Арсенал» сафарда «Манчестер Сити»ни мағлуб этганди. «Канонирлар» ўшанда ёмон аҳволда эди, бу ғалаба эса жамоага вазиятни ўнглашда ёрдам берган, «шаҳарликлар» эса ўша мағлубият туфайли «Челси»ни олдинга қўйиб юборган ва охир-оқибат чемпионлик пойгасида ютқазганди.\nҚарийб 3 йил ўтмоқда, кўп нарса ўзгарди, кўп клубларда бошқа мураббийлар ишламоқда. Аммо «Арсенал»да ўша-ўша Венгер. Венгер ўз жойида, жамоа эса ўшандан кейин Манчестердан ғалаба билан қайта олмаяпти. Ҳатто «кучли олтилик»даги жамоаларга қарши сафар ўйинларида ғалаба қозонилмади. Якшанба куни Лондонликлар Манчестерда бу «қора анъана»га чек қўйиши ва чемпионлик пойгасига қайтиши мумкин.\n«Улар яхши формада. Аммо бир неча ҳафта олдин «Реал» ҳақида нима дейишаётгандию, «Арсенал» ҳақида нима дейишаётганди», деди ўйиндан аввал Арсен Венгер.\nМоуриньо Контени ишдан кетказадими?\nМанчестердаги тўқнашув ортидан «Стэмфорд Бриж»да Лондон ва Манчестернинг бошқа клублари, «Челси» ва «Манчестер Юнайтед» ўртасидаги баҳс бошланади.\n«МЮ»ни прагматик ўйинлари учун танқид қилишмоқда, аммо Моуриньо уларга кўрсатаётган натижалари билан жавоб қайтармоқда. Жамоа премьер-лига турнир жадвалида қўшниларини таъқиб қилишни давом эттирмоқда. «Челси»да вазият қийинлашган, жамоа халқаро майдонларда ҳам кучли ўйин кўрсатмаяпти, ички чемпионатда ҳам яхши таассурот қолдирмаяпти ва бош мураббий Антонио Конте раҳбариятнинг ишончини йўқотган. Унга истеъфо таҳдид қолмоқда. Аммо Контени бу ўйин арафасида сафга қайтган Канте қутқариши мумкин. Унинг «МЮ»га ўтиб кетган Матич билан дуэли бу ўйинда кўп нарсани ҳал қилиши кутилмоқда.\nПортугалиялик мутахассис «Челси» билан ўтмиши ҳақидаги саволларни ёқтирмайди. Шу туфайли бу ҳақда тўхталиш ўринсиз. Қолаверса, «МЮ»нинг бу ўйин арафасидаги ҳолати шундай ҳам интригали. Манчестерликлар «Стэмфорд Бриж»да охирги марта 2012 йили ғалаба қозонган ва шундан кейинги 13 ўйинда фақат бир марта ғалаба қозонган (1-5-7).\nМоуриньо, Лукаку, Мата, Матич - ўз собиқ жамоаларига қарши ўйнайди. Бельгиялик ҳужумчи топ-6 жамоаларга қарши 59 ўйинда атиги 15 гол урган. Шу туфайли ушбу ҳужумчидан бу ўйинда ҳам кўп нарса кутишмаяпти. Октябрь ойида Лукаку гол урмай қўйди. 6 ўйинда у битта ҳам гол ура олмади ва тўпурарлар пойгасидан чиқиб кетди. Аммо у бугунги ўйинга алам билан тушади ва бу вазият ўзгаришини кутиш мумкин.\nSuper Sunday! АПЛдаги икки марказий учрашув ҳақида қизиқ фактлар\n«Тоттенҳэм»: Европанинг энг яхши жамоасидан кейин лиганинг энг ёмон жамоасига қарши\nМаурисио Почеттино «Тахтлар ўйини» сериалининг катта ишқибози кўринади. «Реал»га қарши ўйиндан олдин у Деле ҳақида шундай деганди: «Қиш каби у ҳам яқин». «Қироллик клуби» бунга эътибор қаратмади ва афсусланди. Англиялик ярим ҳимоячи эса барчани ҳайратга солиб, ўз фаолиятидаги энг яхши ўйинлардан бирини ўтказди ва «шпорлар»ни кейинги босқичга олиб чиқди. Ҳатто Ҳарри Кейн унинг соясида қолиб кетди.\nЭнди «Уэмбли» касофати ҳақида ҳеч ким эсламаяпти. Бугунги «Кристал Пелас»га қарши ўйиндаги ғалаба эса бу фикрни хотиралардан буткул ўчириши мумкин. Рой Ҳожсон жамоаси бу мавсумдаги сафар ўйинларида битта ҳам гол урмади.\nАнонс. Англияда иккита катта ўйин ва уикенднинг бошқа муҳим тўқнашувлари\n5 ноябрь, якшанба\n17.00. ТОТТЕНҲЭМ – КРИСТАЛ ПЭЛАС\n«Трибуна» прогнози – 3:0.\n19.15. МАНЧЕСТЕР СИТИ – АРСЕНАЛ\n«Трибуна» прогнози – 1:4.\n21.30. ЧЕЛСИ – МАНЧЕСТЕР ЮНАЙТЕД\n«Трибуна» прогнози – 0:0.\n21.30. ЭВЕРТОН – УОТФОРД\n«Трибуна» прогнози – 1:1.\nТурнир жадвалида айни вақтдаги вазият\nКаталония ҳукумати раҳбари лавозимига Хосеп Гвардиола номзодини илгари суриш режалаштирилмоқда - ОАВ\n22:57 / 08.09.2019\nВенгер Месси ва Роналдуни таққослади\n07:18 / 24.05.2019


"Қозоғистондаги сайловлар адолатли бўлмайди" - BBC News O'zbek\n"Қозоғистондаги сайловлар адолатли бўлмайди"\nФото муаллифлик ҳуқуқи bc\nImage caption "Либерти" жамоат ташкилоти раиси ва мухолифатдаги "Азат" партияси аъзоси Галим Агелеуовга кўра, Қозоғистонда эрта сайловларни ўтказишга умуман эҳтиёж йўқ эди.\nҚозоғистон Президенти мамлакат парламентининг қуйи палатаси Мажлисни тарқатиб юбориб, келгуси йил январ ойининг 15 кунига эрта сайловларни белгилади.\nЖаноб назарбоевга кўра келгуси йил "кутилаётган глобал иқтисодий инқирознинг иккинчи палласи" дан аввалроқ сайловларни ўтказиб, кўп партияли Мажлисга эга бўлиш муҳимдир.\nАммо мамлакатдаги мухолиф партиялар вакилларига кўра, эрта сайловлар адолатли бўлмайди ва хўжа кўрсинга ўтказилмоқда холос.\nҚозоғистондаги "Либерти" жамоат ташкилоти раиси ва мухолифатдаги "Азат" партияси аъзоси Галим Агелеуов Би-би-си билан суҳбатда эрта сайловларни ўтказишга умуман эҳтиёж йўқлигини айтди.\nГалим Агелеуов: Бу сайловларни ўтказишга эҳтиёж йўқ эди, чунки давлат манфаатлари нуқтаи назаридан келиб чиқиб айтадиган бўлсак бу сайловлар ҳеч нима учун керак эмас. Лекин мамлакатдаги сиёсий элита аллақачон мамлакатдаги қудратни мутлақо эгаллаб олган ва давлат билан уйғунлашиб кетган. Шунинг учун ҳам улар сайловларни олдинга суриб, ўзларига қулай йўлда фойдаланишни кўзда тутадилар. Бу сайловларнинг адолатли бўлмаслиги ҳозирданоқ аён бўлмоқда, чунки баъзи партиялар аллақачон сайловларда иштирок этиш ҳуқуқидан маҳрум этилди. "Умуммиллий социал-демократик партия" ва "Азат" уюшмаси эса "Азат"сиз иштирок этишга мажбур, чунки уюшган ном остида рўйхатдан ўтказишга рухсат берилмаяпти.\nБи-би-си: Лекин жаноб Назарбоев ва унинг тарафдорларининг айтишларича, мамлакатга кўп партияли парламент керак ва келгуси парламент шундай бўлишига имкон ҳам яратилган, масалан етарли овозга эриша олмаса ҳам иккинчи кўп овоз олган партияга парламентда ўринлар бериларкан?\nГалим Агелеуов: Гап шундаки ўша иккинчи ўринда келиши кутилган "Ак Жол" партиясининг ҳозирда Мажлисни эгаллаб олган "Нур Отан"дан деярли фарқи йўқ. "Аделет" партияси ҳам шундай мавқеда. Бу партияларнинг ҳаммаси умуман олганда "Нур Отан"нинг бўлнимачалари сифатидадир. Қозиғистонда сиёсий тизим умуман айтганда пуч бир нарса. Охирги йилларда авторитар режимни кучайтириб келган ҳукуматнинг ҳаракатлари натижасида мамлакатда фуқаро институтлари эмас, ана шу каби пуч нарсалар келиб чиққан. Бизнинг мамлакатда рўй бераётган ишлар ва жараёнлар асосида хулоса қиладиган бўлсак бу каби ташкилотлар табиий равишда келиб чиққан нарсалар эмас, тепадан берилган буйруқлар асосида ташкил қилинган нарсалардир.\nБи-би-си: Айнан "Нур Отан"га яқин партиялар сайловларда иккинчи ёда учинчи ўринда бўладилар, дея хулоса қилишга қандай асос бор сизда?\nГалим Агелеуов: Россияда "Правое дело" партияси билан бўлган ўйин каби Қозоғистонда ҳам "Ак Жол" билан ҳудди шундай ўйинлар амалга оширилган. Бу партиянинг раҳбари аввал ким бўлган ва қандай қилиб раҳбар бўлганлиги тарихига қарасак, партияларнинг сони ҳеч қандай аҳамиятга эга эмаслиги ҳақидаги хулосага келишга ундайди. Парламентнинг қандай тарқатиб юборилганига қаранг, уларга буйруқ берилганидан кейин улар шундай таклиф билан чиқишди. Ҳамма нарса аввалдан ташкиллаштирилган сценарий бўйича қилинаётгани бизни шундай хулосага ундайди.\nБи-би-си: Демак сизнинг партиянгиз каби ҳаракатлар ўзлари учун бу сайловларда ҳеч қандай имкониятларни кўрмаяптилар, сизнинг қадамларингиз қандай бўлади?\nГалим Агелеуов: Ҳали айтганимдек бизнинг "Азат" партиямиз сайловларда Социал-Демократик партия таркибидаги бўлинма сифатида эмас, ўша партия номи остида иштирок этади. Бу ҳолат 2007 йилги сайловлар даврида ҳам бўлганди. Мен бу партия аъзоси сифатида сайловларда иштирок этаман, лекин ёрдамчи сифатида. Бу ҳаракат аъзолари орасида танқидий фикрлаш қобилиятига эга ва жамият билан мамлакатга фойдали фикрларни изҳор эта оладиган шахслар бор. Лекин афсуски мамлакат парламенти бундай шахсларни хуш кўрмайди. Натижада парламентда яна диалог бўлмайди. Шуниси афсусланарлики, бу сайловларни деб яна улкан маблағлар кўкка совурилади. Ҳукуматнинг ўзи ҳам бу қадам хўжа кўрсинга ўтказилаётганини ва ўз мақсадларига эришиш йўлидагина қилинаётганини яхши билса керак.


Qalampir.uz - Озодбек Назарбеков яна бир лавозимга тайинланди. Фаррух Зокировнинг хабари борми?\n18:42, 24.01.2018 Жамият\n“Qalampir.uz” манбасининг етказган хабарига қараганда, Ўзбекистон халқ артисти Фаррух Зокиров айни дамда АҚШда. Шу боис у клубнинг йиғилишида иштирок этмаган.\nХабарингиз бор, 2017 йилнинг 3 август куни Ўзбекистон Республикаси Президенти Шавкат Мирзиёев раислигида Ўзбекистон ижодкор зиёлилари билан ўтказилган йиғилишда, “Ўзбекистон халқ артистлари клуби”ни ташкил этиш таклифи билдирилган эди. Шундан сўнг, “Ўзбекконцерт” давлат муассасасида ҳузурида “Ўзбекистон халқ артистлари клуби” ташкил этилиб, унга Ўзбекистон халқ артисти Фаррух Зокиров раис этиб тайинланган эди.\nКуни кеча “Ўзбекконцерт” давлат муассасаси директори Одилжон Абдуқаҳҳоров клубнинг ўтган даврдаги фаолияти, амалга оширган ишлари ҳақида ҳисобот тақдим этди.\nБугун, 24 январь куни “Ўзбекистон халқ артистлари клуби”нинг навбатдаги йиғилиши раис Фаррух Зокиров иштирокисиз ўтказилди. “Qalampir.uz” манбасининг етказган хабарига қараганда, Ўзбекистон халқ артисти Фаррух Зокиров айни дамда АҚШда. Шу боис у клубнинг йиғилишида иштирок этмаган.\nНавбатдаги йиғилишда “Ўзбекистон халқ артистлари клуби” раиси Фаррух Зокиров эгаллаб турган лавозимидан озод этилиб, унинг ўрнига Ўзбекистон Республикаси Маданият вазирининг биринчи ўринбосари, Ўзбекистон халқ артисти Озодбек Назарбеков тайинланган.\nЙиғилишда Ўзбекистон халқ артистлари Шерали Жўраев, Ортиқ Отажонов, Абдуҳошим Исмоилов, Абдулаҳад Абдурашидов, Мансур Тошматов, Муножот Йўлчиева, Матлуба Дадабоева, Замира Суюнова, Зулайҳо Бойхонова, Гулсанам Мамазоитова, Ўзбекистон халқ ҳофизлари Илҳом Иброҳимов, Сойибжон Ниёзов, Абдунаби Ибрагимов, Ўзбекистонда хизмат кўрсатган артистлар Ғиёс Бойтоев, Яхё ва Мухсин Мўминовлар, Азим Муллахонов иштирок этишган.\nБундан бир неча йил аввал, “Ўзбекконцерт” давлат муассасаси ҳузурида Ўзбекистон халқ артисти Озодбек Назарбеков маркази фаолиятини бошлагани ҳақида хабар берилган эди. Ҳатто, алоҳида хона ҳам ажратилганди. Шу-шу марказ фаолияти қайта тилга олинмади, нима иш билан шуғулланаётгани ҳам аниқ эмас. Бу орада Озодбек Назарбеков раҳбарлик лавозимларига тайинланди.\nТеглар:Озодбек Назарбеков Фаррух Зокиров Ўзбекистон халқ артистлари клуби\nБенғозидаги теракт сценарийси Жалолободда қайтарилди\n20:24, 21.01.2019 16 135\nФаррух Зокировга орден топширилди\n12:15, 01.03.2018 4 081\n15:23, 11.01.2018 6 163\n15:11, 11.01.2018 18 802\nОзодбек Назарбеков Қувайтда!\n13:57, 18.12.2017 7 633


Патронаж хизмати: фаолият қониқарлими? / ADOLAT ижтимоий-сиесий газетаси\nСўнгги йилларда соғлиқни сақлаш соҳасида амалга оширилаётган туб ислоҳотлар кўлами янада кенгайди. Ушбу соҳани замон талаблари даражасида такомиллаштиришда мутасадди ташкилотлар билан бирга мамлакатимиз парламентининг ўрни, шу билан бирга, жамоатчилик назорати муҳим аҳамият касб этади. Президентимизнинг Олий Мажлисга Мурожаатномасида ҳам соғлиқни сақлаш соҳасига Қонунчилик палатаси кўмакчи бўлиши зарурлиги таъкидланган эди.\nСоғлиқни сақлаш тизимини ривожлантиришда тўғри йўл танлангани натижаси ўлароқ жойларда ижобий ўзгаришлар кўзга ташланди. Масалан, Ўзбекистон Республикасининг “Фуқароларнинг репродуктив саломатлигини сақлаш тўғрисида”ги қонуни қабул қилинди. 2017 йилда Вазирлар Маҳкамаси томонидан қабул қилинган “Яқин қариндошлар орасида буйрак ва (ёки) жигар бўлагини трансплантация қилиш тартиби тўғрисидаги Вақтинчалик Низомни тасдиқлаш ҳақида”ги қарор амалиётга йўналтирилди. Қарор ижроси доирасида соғлиқни сақлаш вазирининг тегишли буйруғи асосида яқин қариндошлар орасида буйрак ва (ёки) жигар бўлагини трансплантация қилиш бўйича ихтисослаштирилган бўлимлар ташкил қилинди.\nПрезидентимизнинг “Тиббиёт ва фармацевтика таълими ва илм-фани тизимини янада ривожлантириш чора-тадбирлари тўғрисида”ги қарори мазкур соҳа тараққиётида янгиланишларга йўл очди. Асосийси, тиббий хизматга фуқароларнинг ишончи ҳамда аҳолининг тиббий саводхонлиги ошиб бормоқда.\nШу ўринда ҳудудларда партия Сайловолди дастури лойиҳасининг муҳокамасига бағишлаб ўтказилаётган тадбирларда ҳам кўплаб фикр ва таклифлар айнан соғлиқни сақлаш соҳасига қаратилаётганини алоҳида таъкидлаб ўтиш жоиз.\nДемак, соҳадаги ислоҳотлар жараёнида халқимиз яна нималарга эътибор бериш зарурлигини айтмоқда, мазкур таклифлардан келиб чиқиб, аниқ чора-тадбирлар ва уларнинг амалий механизмларини ишлаб чиқиш ҳаётий вазифамиз ҳисобланади.\nБунда асосий эътибор қишлоқ врачлик пунктлари ва қишлоқ оилавий поликлиникалари фаолиятини яхшилаш орқали бирламчи тиббий-санитария ёрдамини кўрсатиш тизимини такомиллаштириш ҳамда аҳолининг ушбу хизматлардан фойдаланиш имкониятини кенгайтиришга қаратилмоқда. Аммо мазкур соҳада ютуқлар билан биргаликда ўз ечимини кутаётган муаммолар ҳам талайгина.\nОлий Мажлис Қонунчилик палатасидаги Ўзбекистон “Адолат” СДП фракцияси томонидан ташкил этилган “Шифокорлар ва патронаж ҳамширалар томонидан ўтказилаётган режали патронаж ишлари: муаммо ва ечимлар” мавзусидаги давра суҳбатида ана шу муаммоларни бартараф этиш, тиббиёт соҳасидаги ислоҳотларни янада чуқурлаштириш масалалари хусусида атрофлича сўз юритилди.\nТаъкидланганидек, мамлакатимизда тиббиёт соҳасини ривожлантириш мақсадида давлат бюджетидан ажратилаётган маблағлар йилдан-йилга ошиб бормоқда. Хусусан, шу мақсадда давлат бюджетидан 2018 йилда 2017 йилга нисбатан 40 фоизга кўп маблағ ажратилган бўлса, 2019 йил учун 2018 йилга нисбатан қарийб 30 фоизга кўп бюджет маблағлари йўналтирилган.\nБугунги кунда аҳолининг тиббий ва санитар-гигиеник маданияти даражасини юксалтиришга қаратилган амалий ишлар изчил олиб борилмоқда. Жумладан, мамлакатимизда аҳоли орасида касалликларни эрта аниқлаш, соғлом турмуш тарзини кенг тарғиб қилиш, жисмоний фаолликни оммалаштириш борасидаги ишлар кўламини янада кенгайтиришга алоҳида эътибор қаратилмоқда. Бунда патронаж хизматининг ҳам ўз ўрни бор.\nБугунги кунда туман, шаҳар кўп тармоқли марказий поликлиникалари, шаҳар ва қишлоқ оилавий поликлиникалари, қишлоқ врачлик пунктларида тиббий патронажлар сифатида умумий амалиёт шифокорлари (УАШ), патронаж ҳамширалар ва зарур ҳолатларда тор мутахассислар қўшимча жалб қилинмоқда. Аммо патронаж ва УАШ, ҳамшира фаолияти тўлиқ манзилли амалга оширилаяпти ва у ўз самарасини бераяпти, дея олмаймиз. Ушбу соҳада ҳам ечимини кутаётган бир қатор масалалар мавжуд.\nМаълумки, Вазирлар Маҳкамасининг 2017 йил 13 сентябрдаги 718-сонли қарорига илова сифатида тасдиқланган марказий туман (шаҳар) кўп тармоқли поликлиникалари, шаҳар ва қишлоқ оилавий поликлиникалари, қишлоқ врачлик пунктлари ҳамда врачлар ва ўрта тиббиёт ходимлари фаолияти самарадорлигини рейтинг баҳолаш тартиби тўғрисидаги Низомда уй хўжаликларининг тиббий ижтимоий ҳолатини ўрганиш мақсадида патронаж ҳамшира ойига 144 та хонадонга бориши белгиланган. Бу эса, кунига 6 та хонадонни ташкил этиб, натижада айрим аҳволи оғир беморлар ҳолидан хабар олиш имконияти камайишига сабаб бўлмоқда.\nПартия депутатлари қайд этганидек, шифокорлар ва патронаж ҳамширалар томонидан ўтказилаётган режали патронаж ишларини қайта кўриб чиқиш, уларни замон талабига мослаштириш, эркин фаолиятини амалга оширишига замин яратиш зарур. Давра суҳбатида патронаж ҳамшираси томонидан тизимли патронаж хизмати билан аҳоли қамраб олиниши лозим бўлган контингентни ва хизмат кўрсатиш даврийлигини аниқ белгилаш таклифи илгари сурилди. Шунингдек, умумий амалиёт шифокори томонидан хонадонга ташрифлар режаси ва даврийлигини ҳам кўриб чиқиш мақсадга мувофиқлиги ҳақида тўхталиб ўтилди.\nФракция томонидан ушбу масала юзасидан жаҳон тажрибаси ўрганилганида, Италия, Испания, Греция, Германия каби мамлакатларда асосан ўзгалар парваришига муҳтож қариялар ва руҳий касал беморларгагина ижтимоий патронаж хизмати амалга оширилиши маълум бўлди. Россияда 46 та поликлиникада махсус автомобиль билан таъминланган бригадалар ташкил қилинган бўлиб, уларда 120 нафар шифокор, 264 ўрта тиббий ходимлар фаолият олиб боради. Қозоғистонда эса эксперимент тарзида универсал ва такомиллашган патронаж тизимлари йўлга қўйилган бўлиб, бунда асосан болалар ва ҳомиладор аёлларга такомиллашган патронаж хизматлари кўрсатилади.\nДепутатлар фикрича, бугунги кунда ушбу соҳага эътибор кучайганини инобатга олиб, патронаж ҳамшираси ва шифокор юкламаларини қайта кўриб чиқиш долзарб вазифалардан саналади.\nШунингдек, давра суҳбатида патронаж хизмати тўғрисида Низом ишлаб чиқиш масаласи ҳам кўтарилди. Низом доирасида патронаж хизмати учун алоҳида ҳақ тўлаш механизмларини жорий қилиш ҳамда амалдаги меъёрий ҳужжатларга тегишли ўзгартишлар киритиш зарурлиги таъкидланди.\nТадбир иштирокчилари соҳа мутахассисларининг аҳоли билан мулоқотини янги мазмун билан бойитиш орқали тиббиёт муассасаларини халққа янада яқинлаштириш, касалликларнинг профилактикасини кучайтириш диққат марказида бўлиши лозимлигини қайд этишди.\nЙиғилиш якунида билдирилган таклифларни умумлаштириб, мутахассислар томонидан қайта кўриб чиқиш ҳамда мутасадди вазирликларга тақдим қилишга келишиб олинди.


Олий Мажлис Қонунчилик палатаси спикери ўринбосари Алишер Қодиров тиббиёт ходимлари фаолияти ҳақида ўз мулоҳазаларини билдирди.\n29 октябрь куни Олий Мажлис Қонунчилик палатаси Фуқароларнинг соғлиғини сақлаш масалалари қўмитасининг кенгайтирилган йиғилиши бўлиб ўтди. Бу ҳақда Kun.uz мухбири хабар беради.\nЙиғилишда бирламчи тиббий-санитария ёрдами муассасаларидаги шифокорлар фаолиятидаги муаммолар, кундузги шифохоналар фаолияти муҳокама қилинди.\nПалата спикери ўринбосари Алишер Қодировнинг таъкидлашича, бугунги кунда врачларнинг ишлаши учун шароит яратиш биринчи ўринда ҳал қилиниши керак бўлган масалалардан бири бўлиб қолмоқда.\n«Худди шунингдек, ўқитувчилардан ҳам бугун жуда кўп нарса хоҳлаяпмиз. Ва уларга «Сиз биз учун муҳимсиз» деб, елкаларига шу қадар кўп юк ташлаганмизки, бу устозларнинг ривожланишига халал беряпти. Улар оддийгина коммунал хизматчиларга ўхшаб қолган. Тиббиёт ходимлари ҳам худди шу аҳволда», – деди Алишер Қодиров.\nУнинг қўшимча қилишича, тиббиёт ходимларининг ривожлана олмаётгани, замонавий медицина талабларига тўлиқ мутаносиб бўла олишмаётгани уларнинг даромади етарли эмаслиги билан боғлиқ.\nЙиғилишда асосий муҳокама мавзуларидан бири сифатида умумий амалиёт шифокорининг иш тартиби муҳокама қилиниб, бу бўйича депутатлар томонидан қатор камчиликлар аниқлангани маълум қилинди.\nМавжуд тартибга кўра, умумий амалиёт шифокори кунига 6 нафар фуқарони уйига бориб кўриши белгиланган. Бу вақтда УАШда поликлиника ёки ҚВПга келган беморни қабул қилиш имкони бўлмайди. Ҳар куни 6 нафар беморни уй шароитида кўриш талаби шифокорнинг имкониятига ҳам мос эмас.\n«Бунда умумий амалиёт шифокори 6 соатлик иш вақтининг 3 соатида патронаж, яъни уйма-уй юриб бемор кўриш билан банд бўлади. Бунда 1 ойда шифокорнинг зиммасига 450 та қатнов юкланади.\nЎз-ўзидан бунча юклама билан шифокор қолган вазифаларини қачон бажаради, деган савол туғилиши табиий», – дея таҳлилларини баён этди депутат Зумрад Бекатова.\nЗумрад Бекатова / Фото: Олий Мажлис Қонунчилик палатаси ахборот хизмати\nУнинг айтишича, тиббий патронажни амалга оширувчи УАШлар ва патронаж ҳамширалари лавозими учун ставкалар белгилашда ҳам турли хил ёндашувлар мавжудлигини кузатиш мумкин.\n«Хусусан, умумий амалиёт шифокори учун қишлоқ врачлик пунктларида 1500 нафар аҳоли учун 1 ставка, қишлоқ оилавий поликлиникаларида 200 нафар аҳоли учун 1 ставка, шаҳардаги оилавий поликлиникаларида 1330 нафар аҳоли учун 1 ставка белгиланган.\nВаҳоланки, уларнинг ҳаммаси бир хил вазифани бажаради», – дейди Зумрад Бекатова.\nШуларни ҳисобга олган ҳолда йиғилишда патронаж тартибини белгилашга қаратилган норматив-ҳуқуқий ҳужжат ишлаб чиқилиши зарурлиги, УАШларга қўйилган юкламаларни аҳолига тиббий хизмат кўрсатиш самарадорлигини ошириш нуқтайи назаридан танқидий кўриб чиқиш лозимлиги бўйича таклифлар берилди.\n«20 йил давомида умумий амалиёт шифокори тизимига ўта олмадик» – Соғлиқни сақлаш вазирининг биринчи ўринбосари


ZAMIN.UZ / Дунё / 19 Ноябр 2015 года458\nАҚШдаги Санта-Барбара университети тадқиқотчилари дунёда биринчи бўлиб инсулинни қанд касалига чалинганлар организмига уколсиз юборишга имкон берувчи дори яратди. Бу ҳақда «РИА Новост» хабар бермоқда. «Ҳозирги кунда қанд касалига чалинганлар кунига етти мартадан ўзларига инсулин санчишга мажбур бўлмоқда ва бу улар учун катта муаммога айланган. Шу боис организмга инсулинни оғиз орқали юбориш услубини ўйлаб топиш биз учун ўта аҳамиятли эди», — дея таъкидлаган университет вакили Самир Митрагорти. Инсулинни оғиз орқали юборишдаги асосий муаммо унинг молекулалари ошқозон ва ичакдаги шира таъсирида емирилишида эди. Митрагорти ва унинг ҳамкасблари ихтиро қилган дори капсуласи ичига наномалҳам жойлаштирилган бўлиб, у инсулин молекулалари емирилиши олдини олади ва уларнинг йўғон ичак деворлари орқали қонга ўтишига ёрдам беради. Мазкур дорилар назорат этувчи идоралар томонидан ҳали маъқулланганича йўқ, ҳайвонлар ва инсонларда синаб кўрилмаган. Тегишли рухсат олинганидан сўнг Санта-Барбара университети олимлари ошқозон ва ичакда емириладиган бошқа дориларни (вакциналар, гормонлар) ҳам наномалҳам орқали юбориш имкониятини ўрганиб кўради. Манба: Daryo.uz


«Солиқ ва божхона хабарлари» газетасининг 2014 йил 28 октябрь 43-сони - Gazeta.Norma.uz\n«Солиқ ва божхона хабарлари», №43, 2014й. 28 октябрь\nЎзбекистон Республикаси Олий Мажлиси Қонунчилик палатасининг навбатдаги мажлисида депутатлар Ўзбекистон Республикасининг 2015 йилги Давлат бюджети ва давлат мақсадли жамғармалари бюджетлари, шунингдек, солиқ ва бюджет сиёсатининг асосий йўналишлари лойиҳаларини кўриб чиқдилар.\nРезидентнинг ўзи халқаро битимдан фойдаланиб, тўланган солиқ суммасини қайтариши мумкинми? Агар резидент норезидентдан олинган даромад солиғи суммаларини ўз маблағлари ҳисобидан тўлаган бўлса, уларни тўлаш ва қайтаришни бухгалтерия ҳисобида қандай акс эттириш керак?\n2014 йилнинг октябрь ойи учун\nДБҚ Миллий кинология маркази ходимлари МДҲга аъзо давлатлар божхона хизматлари кинология тузилмаларининг (хизмат итлари билан биргаликда) кўпкураш бўйича IV халқаро мусобақасида соврин эгаси бўлдилар.\nДугонам испан дорисини сотиб олди, йўриқномадан ташқари, унинг ўровида ҳам ўзбек тилидаги ёзувлар бор экан, илгари бундай қутида украинча ёзувлар бўлар эди. Энди дугонам дорининг оригиналлиги хусусида шубҳаланяпти. Буни қандай тушуниш керак, дори божхонадан ўтганмикин ва уни Ўзбекистонда сотишга расмий рухсат олинганмикин?\n«Бухгалтерия ҳисоби тўғрисида»ги Қонунда (30.08.1996 йилдаги 279-I-сон) аниқлик (ишончлилик) ва молиявий ҳисоботнинг бетарафлиги бухгалтерия ҳисобининг асосий қоидаларидан бири эканлиги белгиланган.\nАгар товар ҳақи банкда жойлашган терминал орқали сўмдаги пластик карта воситасида тўланган бўлса, улгуржи савдо корхонаси уни жисмоний шахсга сотиши мумкинми? Агар мумкин бўлса, биз қандай ҳужжатлар пакетини ёзишимиз керак?\nКичик тадбиркорлик субъектлари учун қонун ҳужжатларида назарда тутилган барча имтиёзлар, преференциялар ва кафолатлар оилавий корхонага ҳам татбиқ этилади. Оилавий корхонанинг жами фойдаси солиқлар ва бошқа мажбурий тўловлар тўланганидан кейин батамом корхона иштирокчилари ихтиёрида бўлади.\nПластик карталардан анчадан бери фойдаланаётганимизга қарамай, улар билан ишлашда ҳали ҳам муаммолар учраб туради. Кимдир уни дўкон ёки ресторанда чув тушириши мумкин бўлган фирибгарликдан қўрқади, баъзилар эса ҳисобварақдаги маблағларни тасарруф этиш ҳуқуқини берадиган стандарт пин-кодни ҳали ҳам алмаштирмаган.


Россия ифлосланган нефт учун Беларусга товон...\n20.01.2020 20:46 0 843\nРоссия ифлосланган нефт етказиб бергани учун Беларусга товон пули тўлашга рози бўлди. Томонлар бу борада келишувга эришган.\nҲозирча товон пули миқдори ва қачон тўланиши ҳақида аниқ маълумот йўқ. Эслатиб ўтамиз, 2019 йилнинг апрел ойида «Дўстлик» қувури орқали Россиядан юборилган нефт хлорид билан ифлослангани аниқланган. Ушбу қувур орқали нефт Беларусь орқали Европага юбориларди.\nБеларусь президенти Александр Лукашенко етказилган зарар учун Россия 20 миллион доллар товон пули тўлаши лозимлигини айтган эди.\nЖамият 11/02, 11:48\nХориж 10/02, 12:39


ИнтерФУТБОЛ :: Шота Арвеладзе нима учун мухлислардан кечирим сўради?\nШота Арвеладзе нима учун мухлислардан кечирим сўради?\nЛига кубоги мусобақаси илк турида “Пахтакор” ўз майдонида “Қўқон-1912”ни қабул қилиб, йирик ҳисобда имкониятни бой берди. “Пахтакор” бош мураббийи Шота Арвеладзе учрашувдан сўнг ўйин ҳақида фикрларини айтиб ўтди.\n- Бугунги ўйин ва мағлубият учун жамоамизга ишқибозлик қиладиган барча мухлислардан, қолаверса клуб раҳбариятидан кечирим сўраймиз. Ҳар қандай ҳолатда яхшироқ ўйнашимиз зарур. Жамоа сифатида кутилган ўйинни намойиш этолмадик. Бунда барчамиз айбдормиз. Бундай хатоларга йўл қўймаслик учун янада кўпроқ меҳнат қиламиз, - деди мутахассис.\nЎзбекистон Лига кубоги, 1-тур 31 май, жума "ПАХТАКОР" - "ҚЎҚОН-1912" - 0:4 (0:3) МЕТАЛЛУРГ – БУНЁДКОР-1:0 (1:0) НАСАФ – НАВБАҲОР - 4:0 (2:0) 1 июнь, шанба 18:00 ДИНАМО — СУРХОН 19:00 ЛОКОМОТИВ — БУХОРО 19:15 ШЎРТАН — СЎҒДИЁНА 19:15 МАШЪАЛ — АНДИЖОН


Яманда террорчиликда гумон қилинганлар қўлга олинди\nЯман хавфсизлик кучларли Аден порт шаҳрида Ал-Қоида ҳаракатига алоқадорликда гумон қилинган 30га яқин шахсни қўлга олди.\nҚўлга олинган шахслардан тўққиз нафарига расман айблов эълон қилинган.\nХавфсизлик кучларининг Аден шаҳридаги махсус амалиёти иккинчи кун давом этмоқда.\nЖума куни қуролланган номаълум шахслар Аден шаҳрида полиция участкасига ҳужум қилиб, у ерда ҳибсда сақланган жангариларни озод қилди. Мазкур ҳужум оқибатида полициянинг етти ходими, бир аёл ва болакай нобуд бўлди.


Аллоҳ таоло марҳамат қиладики: “Аллоҳ сизлар учун ўзларингиздан жуфтлар яратиб, жуфтларингиздан сизлар учун ўғиллар ва набиралар пайдо қилди...” (Наҳл, 72).\nШундай қутлуғ мақсад йўлида бир ёстиққа бош қўйган эр-хотинлар ўртасида уруш-жанжал, тушунмовчиликлар ҳам бўлиб туради. Бир тарафдан қаралганда, муаммосиз хонадоннинг ўзи йўқ, бироқ бундай кўнгилсизликлар тез-тез такрорланиб турадиган бўлса, эр-хотин орасидаги никоҳга хавф солиши мумкин. Аёл кишига кўп нарса боғлиқ, хусусан, эр-хотин ўртасидаги соғлом муносабатлар ҳам. Соғлом муносабатлар эса ҳурмат тушунчаси устига қурилади. Эркаклар учун ҳурмат муҳаббат деганидир... Агар сиз уни севсангиз, демак, ҳурмат қиласиз. Аёллар кўпинча умр йўлдошининг камчиликларига эътибор қаратадилар-у, уларнинг қадрини муносиб баҳоламайдилар. Айнан шу нарса эр-хотинни бир-биридан узоқлаштиради. Аёллар оддий бир қоидани доим ёдда тутишлари керак: агар эрингиз сизга маликадек қараб муносабат қилишини истасангиз, сиз ҳам уни шоҳ деб билиб муносабатда бўлинг.\nАёл киши қуйидаги кўринишлар орқали ўз эрига ҳурматини изҳор қилиши мумкин:\n1. Умр йўлдошингизга ўз миннатдорчилигингизни изҳор қилиб туринг, уни қадрлашингизни кўрсатинг. Сиз ва оилангиз учун қилаётган меҳнатлари учун раҳматларингизни аяманг. У яхши умр йўлдоши эканини ҳам эслатиб туринг. Унинг яхшиликларни айтиб, мақташда чарчаманг.\n2. Умр йўлдошингизни ҳурмат қилинг. Имонингизнинг ярми эрингизга бўлган муносабатга боғлиқ эканини ҳамда уни ҳурмат қилишингиз сизни энг яхши рафиқалардан бўлишингизга ёрдам беришини унутманг.\n3. Умр йўлдошингизни касби-кори ва бошқа ишларида қўллаб-қувватланг. Эркак учун сиз уни омадли инсон деб билишингиз жуда муҳимдир. У сизга режаларини гапириб берса, диққат билан тингланг, мақсадларини қўллаб-қувватланг. Керакли маслаҳатларингизни беринг, қўйилган мақсадларга бирга интилиш ҳақида гапиринг.\n4. Умр йўлдошингизнинг камчиликларини кўп гапираверманг, унга кўп урғу беравериш тўғри эмас. Ҳар тўкисда бир айб бўлганидек, барчамиз хато ишлар қилишимиз мумкин. Бироқ бу хатоларни доим такрор қилиб туриш эрингизни сиздан узоқлаштиради ҳамда “У мени қадрламайди” ва “Қандай бўлса, шундай қабул қилмайди”, “Севмайди” деган фикрларга олиб бориши мумкин.\n5. Доим шикоят қилаверадиган, талаблари кўп ва барча нарсани назорат қилишга уринган аёлларни севиш жуда қийин. Юмшоқроқ бўлинг, кўтаринки руҳда юринг. Оила муҳити аёлнинг кайфиятига боғлиқ, шундай экан, эрингиз ва ўзингиз доим яхши кайфиятда бўлишга ҳаракат қилинг.\n6. Қандайдир масалада бирон бир қарор қабул қилишдан олдин эрингиз билан маслаҳатлашинг. Унинг қарори сиз учун сўнгсўз ўрнида бўлсин. Унинг маслаҳатларини инобатга олинг. Иккилантирган масала бўйича ҳам унинг фикрини сўранг. Эр оила устуни ҳисобланади ва сиз унинг қадрини билсангиз, сўнгги қарор оилангиз эгасининг сўзи эканини амалда исботлашингиз ҳақиқатан ҳам эрингизни ҳурмат қилишингиздан дарак беради.\n10.8.2019 4741 Батафсил


Мунажжим: Пулга қандай муносабатдасиз? » Ўзбекистон янгиликлари – Zamin.uz\nМунажжим: Пулга қандай муносабатдасиз?\nМунажжимлар хар ҳил бурж остида туғилган инсонлар, пулларга қандай муносабатда бўлишлари ҳақида ўз фикрларини баҳам кўришди? Сиз пулларга қандай муносабатдасиз? Келинг мунажжимлар Сиз ҳақингизда нима дейишганини билиб оламиз.\nҲАМАЛ (Қўй, 21 март-20 апрель)\nҲамал пулга бепарво. У кўп пул ишлаб топиш лаёқатига эга, афсуски, пул жамғаришда унинг бу жихати иш бермайди. У оиласи учун аямай пул сарфлайди. У пулни гоҳ совурса, гоҳ асоссиз зиқнага айланади. Улар таваккалчи, шу боис, пулларини қандайдир ишга тикса, чўнтакларида ҳам пул қолишига эътибор беришлари лозим.\nСАВР (Бузоқ, 21 апрел-20 май)\nСавр пул қийматини яхши билади. Фойда келишини аниқ билса, астойдил ишлайди. Қариндошларига совға улашишга одатланмаган. Саврни зиқна дейиш тўғри эмас. Шунчаки у пул ишлатишга шошилмайди. Мазкур бурж вакиллари пуллар келиши учун доимий ҳаракатда бўлиши кераклигини ҳам биладилар.\nЖАВЗО (21 май-21 июн\nЖавзо пул ишлатишни қойиллатади, бироқ у пулга сажда қилмайди. Жавзо пулларининг бир қисмини нақд ҳолда ўз қўлида, бир қисмини ҳисоб рақамларида сақлайди, ҳақиқий даромадларини пинҳон тутишни ҳам эплайди. Сиз Жавзолардан пул сўраганмисиз? Рад этишмайди, аммо кўпинча беришмайди ҳам. Шунда ҳам сиз улардан ранжимайсиз. Агар кеча, бир ҳафта, бир соат, беш дақиқа олдин сўраганингизда, жон деб берарди. Аттанг.\nСАРАТОН (Қисқичбақа, 22 июн-27 июл)\nСаратон йирик даромадлар ваъда қилинганига қарамай, шубҳали битимларга қўл урмайди. Унинг фикрича, энг яхшиси, солиқларни тўлаш ва тинч ухлашдир. Зорланаётган Саратонга ишонманг, унинг йиғиси “қора кун”га атаб олиб қўйган тангаларидан бирини олаётгани билан боғлиқ, холос.\nАСАД (Арслон 23 июл-23 август)\nАсадлар пулга беғам муносабатда. У ўзгалар қўли билан пул топишни яхши кўради. Ишни ташкиллаштиришга қодир. Ҳотамтойлик Асаднинг ўзига хос белгиси. Улар ўз заҳиралари тугаганини ҳеч кимга билдирмайдилар. Ҳатто охирги пулини шу қадар намойишкорона чиқарадики, гўё уйида ҳам эмас, чўнтагида энг қимматбаҳо олмос бордек таассурот туғдиради.\nСУНБУЛА (Бошоқ, 24 август 23 сентябр)\nСунбулалар туғма иқтисодчилардир. Улар пул топиш учун қўл қовуштирмай ишлайдилар. Қаерда, нима ва қанча – ана шуни билиш, кейин тийин-тийинигача савдолашиш улар учун қизиқ. Сунбула ортиқча тўламайди, бироқ сизнинг пулингиз ҳам керак эмас. Қайтимни албатта, санаб кўради.\nМЕЗОН (Тарози, 24 сентябр-23 октябр)\nУлар ҳузур-ҳаловатни яхши кўришади, шу боис, кўп харажат қиладилар. Одатда, пул жамғармайдилар. Мезонлар терлаб ишламайдилар. Пуллар уларнинг қўлида қандай қилиб кўпайиши ажабланарли. Мезон яқинларидан ҳеч нарсани аямайди.\nАқраб бошқаларнинг пулини жалб қилган ҳолда, ўз ишини юритиб, бизнесни тасаввур қилиб бўлмас даражада ривожлантира олади. Одатда, кескин ва фаол молиявий сиёсат юритади.\nҚавслар молиявий барқарорликни ёқтирадилар. Шу боис, тасодифий пулларни эмас, ўзгармас маошни афзал кўришади. Улар пулни бўлар-бўлмасга эмас, аниқ мақсад билан ишлатадилар.\nЖАДИЙ (22 декабр-20январ)\nЖадийлар ҳаддан зиёд тежамкор. Ўйин-кулги ва шахсий эҳтиёжлар учун кам пул сарфлаб, уни фақат зарурат учун ишлатишади. Ҳатто беҳисоб бойликка эга бўлиб ҳам, улардан мутлақо фойдаланмасликлари, эски костюмда юришлари, транспортдан иқтисод қилишлари мумкин.\nДАЛВ (Қовға, 21 январь-19 феврал)\nДалвлар учун пуллар – бошдан оёқ қоронғулик. Гўё уларнинг барча чўнтак ва ҳамёни тешик. Ажабланарлиси, қанча тез пул совурмасин, Далв бегона пулларга аниқ-тиниқ, беғараз муносабатда, гўё бу пуллар пул эмас, қумлоқдаги тошлардек.\nҲУТ (20 феврал-20 март)\nҲутлар бошқа тадбиркорларни доҳиёна ғоялари билан бойитиб, миллионлар топишига сабабчи бўладиган инсонлардир. Улар пул ҳақида яхши тушунчага эга эмас, шунинг учун ҳам, уларни алдаш осон.\n10:38 Мунажжимлар башорати: рашк қиласиз-ми, қизғонасиз-ми?\n10:29 Мунажжимлар очиқ-ойдин сўзлаганда\n22:44 Мунажжим: Ҳазил-мутойибага қалайсиз?


Тожикистонлик 200 дан ортиқ муҳожир яна Москва аэропортида қолиб кетди\nФедерал ҳаво транспорти агентлиги “Somon Air” га 31 октябрдан 1 ноябрга ўтар кечаси Москвадан Душанбеда иккита чартер рейсни амалга оширишга рухсат бермади. Натижада Икки юздан ортиқ тожикистонлик Москванинг Домодедово аэропортида қолиб кетди.\n«Биз учун парвозларнинг бекор қилиниши умуман кутилмаган воқеа бўлди», дейди Зоиршо исмли йўловчилардан бири берган интервьюсида. «Бу шармандалик, чунки кўпчилигимиз чипталарни катта қийинчилик билан олдик». Унга кўра, тожикистонликлар аэропортда уйларига қайтишни кутиб туришади. Аэропорт ходимлари парвозлари бекор қилинган йўловчиларга коронавирус таҳдиди туфайли рейслар бир неча кунга тўхтатилганлигини айтишди.\nТожикистон транспорт вазирлиги ходимларидан бири Россия авиация идоралари билан Москвадан Душанбега иккита чартер рейсни амалга ошириш бўйича музокаралар узоқ вақт давом этганини, аммо Россия томони ниҳоят Somon Air авиакомпаниясига рухсат беришдан бош тортганини айтди. «Москва Тожикистонга Россия авиакомпаниялари томонидан чартер рейсларининг ярмидан кўпини амалга оширишни талаб қилмоқда. Бу тожик авиакомпаниялари учун фойдасиз. Аммо муаммо яқин келажакда ҳал қилинади деган умиддамиз », — дея қўшимча қилди суҳбатдошимиз.\nКоронавирус тарқалишининг олдини олиш мақсадида Тожикистон март ойи охиридан бошлаб ҳаво қатновларини тўхтатди. Минглаб тожикистонликлар Россия ва дунёнинг бошқа мамлакатлари аэропортларида қолиб кетишди.\nТожикистон ва Россия ўртасида авиақатнов қачон тикланиши номаълум. Тожикистон ҳукумати июль ойида Россия Федерациясига мунтазам парвозларни тиклашга тайёрлигини эълон қилди, бу ҳақда Россиянинг ваколатли органларига расмий мурожаат юборилди. Ҳозирга қадар чартер рейслари фуқароларни ватанига қайтариш учун амалга оширилган. Ўтган ойда Тожикистон Ташқи ишлар вазирлиги Somon Air 9 дан 31 октябргача 100 дан ортиқ қўшимча экспорт рейсларини амалга ошириши ҳақида маълум қилди.\nТожикистон расмийларининг маълумотларига кўра, апрель-октябрь ойлари оралиғида 70 мингга яқин тожикистонлик фуқаро чартер рейслари билан мамлакатга қайтиб келишган.


31 | Mart | 2015 | IDROK.UZ\nKunlik tarix: 31 Mart 2015\nСамарқандда аёл ўз эрини ўлдириб, жасадини оқавага яширган\n31 Mart 2015\tLeave a comment 1,370 marta o'qilgan\nСамарқанд вилояти Пахтачи тумани ИИБ ходимлари эркакнинг ўз ўйида ўлдирилиши билан боғлиқ жиноятни фош этишди. Унинг жасади оқава хандагидан топилган. Олиб борилган тергов тадбирлари давомида мазкур жирканч жиноят мархумнинг хотини ва жазмани томонидан содир этилганлиги аниқланди. Уй эгаси шу одамга ...\nНаманган вилоятида икки қаватли уй қисман қулаган\n31 Mart 2015\tLeave a comment 1,243 marta o'qilgan\nНаманган вилояти Чуст шаҳрида юз берган ёнғин натижасида икки қаватли уй қисман йиқилган. Ёнғин хонадонлардан бирида тўпланиб қолган маиший газнинг портлаши натижасида келиб чиққан. Уйнинг қурилиш конструкциялари ёниб кетган. Ёнғинни бартараф этиш давомида шу уйда яшаган аёлнинг жасади топиб олинган. ...\nЯмандаги исёнчиларга қарши кураш учун аскар юборилади\n31 Mart 2015\tLeave a comment 1,121 marta o'qilgan\nПокистон ҳукумати Яманда давлат тўнтаришини амалга оширган ҳусийчиларга қарши ҳарбий ҳаракатларга қўшилади ва Саудия Арабистони яримороли жанубига ўз аскарларини жўнатади. Бу ҳақда Рейтер хабар бермоқда. Исломободдаги расмий доираларга мансуб вакилнинг айтишича, покистонликлар бўлинмаси Саудия Арабистони қўшинларига бориб қўшилади ва қуруқликдаги ҳаракатлар ...\nНефт нархи тушишда давом этмоқда\n31 Mart 2015\tLeave a comment 1,213 marta o'qilgan\nЯмандаги сиёсий инқирозга қарамай дунёда нефт нархи тушишда давом этмоқда. Бу ҳақда РИА Новости савдолар нархига асосланиб хабар бермоқда. Brent туридаги нефт нархи 0,76%га тушиб – бир баррели 55,98 долларни ташкил этган. WTI туридаги нефт нархи эса 1,64%га тушиб ...\nИсроил собиқ бош вазири Эхуд Ольмерт порахўрликлиги аниқланди\n31 Mart 2015\tLeave a comment 1,178 marta o'qilgan\nИсроил хукуматининг собиқ раҳбари Эхуд Ольмерт суд иши жараёнида фирибгарлик ва жамоат ишончини суиистеъмол қилишда айдор деб топилди. Бу ҳақда душанба куни Associated Press агентлиги хабар бермоқда. Суд ҳукми алоҳида эшитув жараёнида маълум қилинган. Ольмертнинг адвокатлари суд қарори устидан ...\nМянмада жанг кетмоқда\n31 Mart 2015\tLeave a comment 1,236 marta o'qilgan\nМянма хукумат қўшинлари ва маҳаллий қуролли исёнчилар ўртасида Бангладеш билан чегарадош Аракан вилоятида тўқнашувлар юз бермоқда. Бу ҳақда Синхуа агентлиги хабар бермоқда. Маълумотларга кўра, жанг хукумат ва исёнчилар ўртасида Янгонда музокаралар бўлиб ўтиши арафасида бошланган. Якшанба куни исёнчилар хукумат ...\nБритания парламенти тарқатиб юборилди\n31 Mart 2015\tLeave a comment 1,151 marta o'qilgan\nБуюк Британия бош вазири Дэвид Кэмерон душанба куни парламент тарқатиб юборилгани ва мамлакатда расмий равишда сайлов кампанияси бошланганини маълум қилган. Бу ҳақда Sky News телеканали хабар бермоқда. Букингем саройидан қиролича Елизавете IIга парламентни тарқатилгани тўғрисидаги ҳужжатни топшириб қайтар экан ...


O‘zLiDeP фаоллари “GULISTAN-MILI-TEXTILE” МЧЖ фаолияти билан танишди | O'zLiDeP\nO‘zLiDeP фаоллари “GULISTAN-MILI-TEXTILE” МЧЖ фаолияти билан танишди\nO‘zLiDeP Сирдарё вилоят Кенгаши Гулистон шаҳридаги “GULISTAN-MILI-TEXTILE” МЧЖда партия фаоллари ва ўз бизнесини бошламоқчи бўлган ёшлар учун саёҳат уюштирди.\nДастлаб иштирокчилар корхона фаолияти, у ерда яратилган шарт-шароитлар, ишлаб чиқариш жараёни билан яқиндан танишди.\nМаълум бўлишича, бугун корхонада 400 нафар ишчи-ходим меҳнат қилади. Эътиборли жиҳати, уларнинг 90 фоизини маҳаллий коллеж битирувчилари ташкил этади.\n“2018 йилда 7,5 млн. АҚШ доллари миқдорида маҳсулот экспорт қилган эдик. Жорий йилда бу кўрсаткични 9,5 млн. АҚШ долларига етказишни мўлжаллаяпмиз.Маҳсулотларни асосан Украина, Белорусия, Россия, Қозоғистон ва Туркия давлатларига экспорт киламиз. Жорий йилда ишлаб чиқариш ҳажмини 20 фоизга ошириш ва сифатни янада яхшилашни режалаштирганмиз. Шу боис, ҳозирда корхонамиз фаолиятини кенгайтириш мақсадида 12 гектар ер майдонида қурилиш ишларини олиб бормоқдамиз”, – дейди “GULISTAN-MILI-TEXTILE” МЧЖ раҳбари Равшан Ғаниев.\nДарвоқе, бугун корхона қошида 63 нафар тарафдорларимизни бирлаштирган O‘zLiDeP қуйи бўғини ҳам фаолият юритмоқда. Таянч нуқта етакчисининг ташаббускорлиги туфайли БПТ аъзолари сони йил сайин ортиб боряпти.\nШу куни бўлиб ўтган ҳисобот-сайлов йиғилишида ҳам БПТнинг ўтган даврдаги фаолияти алоҳида эътироф этилиб, ишончни оқлаган Р.Ғаниев қайта БПТ раислигига сайланди.\nТадбир сўнгида O‘zLiDeP сафига қабул қилинган 10 нафар ишчи-ходимга партия аъзолик гувоҳномаси топширилди.\nO‘zLiDeP Гулистон шаҳар


Туркия Ғазода ҳалок бўлганлар хотирасига 3 кунлик мотам эълон қилди. АҚШ ва Исроилдаги элчилар ортга чақиртирилди » Новости Узбекистана сегодня: nuz.uz\nНовости Узбекистана → Жахонда → Туркия Ғазода ҳалок бўлганлар хотирасига 3 кунлик мотам эълон қилди. АҚШ ва Исроилдаги элчилар ортга чақиртирилди\n15-05-2018 10:08 0 629 Рейтинг1 Чоп этиш\nТуркия Ғазода ҳалок бўлганлар хотирасига 3 кунлик мотам эълон қилди. АҚШ ва Исроилдаги элчилар ортга чақиртирилди\n50 дан кўпроқ фаластинлик ҳалок бўлган Ғазо секторида юзага келган вазият сабабли Туркия раҳбарияти АҚШдаги ва Исроилдаги элчиларини ортга чақиртириб олди ва мамлакатда ҳалок бўлганлар хотирасига 3 кунлик мотам эълон қилди. Бу ҳақда 14 май куни Туркия президенти Ражаб Тоййиб Эрдўған маълум қилди.\n“Фаластинлик оға-иниларимиз билан бирдамлик сифатида Ғазода исроиллик ҳарбийлар билан тўқнашувларда ҳалок бўлганлар хотирасига Туркияда эртанги кундан 3 кунлик мотам эълон қилинади”, деб айтган Эрдўған.\nЭрдўған, шунингдек, бир қатор жаҳон етакчилари, биринчи навбатда Фаластин етакчиси Маҳмуд Аббос ва БМТ бош котиби Антониу Гутерреш билан музокаралар ўтказмоқчилигини айтган.\nТуркия президенти, шунингдек, Ислом ҳамкорлик ташкилотининг фавқулодда саммити чақиртилиришини маълум қилди.\nАввалроқ Маҳмуд Аббос Ғазода ҳалок бўлганлар хотирасига Фаластинда 3 кунлик мотам эълон қилганди.


Халқаро космик станцияга пицца олиб борилади » Ўзбекистон янгиликлари – Zamin.uz\nАтлантика океанидаги Уоллопс оролида жойлашган космодромдан кеча парвоз қилган Cygnus кемаси қурилма ва кийим-кечаклардан ташқари, ХКСга фазогирлар севиб истеъмол қилувчи нарсаларни ҳам етказиб беради.\nХусусан, гап экипажнинг америкалик аъзолари учун музлатилган мевали ширинлик, ванилли ва шоколадли музқаймоқ, ҳамда ҳаттоки пицца ҳақида кетмоқда. Пицца коинотга италиялик Паоло Несполи учун олиб борилади.\n— Пицца ва музқаймоқ тез орада етказилади! Буни интиқлик билан кутмоқдамиз, - дея ёзди америкалик астронавт Жосеф Акаба "твиттер"даги саҳифасида.\nХКС учун юкка эга бўлган Antares ракетаси бир суткалик кечикиш билан парвозга чиқди. Бунга учиш майдончаси ҳудудида самолётнинг пайдо бўлиши сабаб бўлган. У қирғоқдан ўн километр масофада, 150 метрлик баландликда учиб ўтди.\nТуташтириш режасига кўра, астронавтлар Cygnus’ни роботлаштирилган манипулятор-қўл ёрдамида "тутиб олишади". Кема шу ҳолатда станцияга бириккан тарзда уч ҳафта давомида қолади.\n14:28 Пицца буюртма қилишга мўлжалланган кроссовка тақдим этилди\n22:20 Секин эрийдиган музқаймоқ яратилди


Қайта ўзлаштирилаётган бўз ерлар - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nҚайта ўзлаштирилаётган бўз ерлар\nЧоп этилган 27 Июл 2018\tКӯришлар: 819\nШаҳритуз ноҳиясидаги Худойназар Холматов номли қишлоқ жамоатига қарашли Бобои Қурбонали деҳқон хўжалиги ташкил топганига ҳали бир йил ҳам тўлган эмас. Лекин ўтган қисқа муддатда 15-20 йилдан буён ишлатилмай, қуш учса қаноти, одам юрса оёғи куядиган чўли маликдай бўлиб қолган Қиржол мавзесидан 200 гектар қўриқ ерларни ўзлаштириб, обод майдонларга айлантиришга тўсқинлик қилмади.\nЗеро, ушбу мавзени ободонлаштиришга киришганларнинг ниятлари соф ва самимий эди.\nБир пайтлар обод бўлгану, бироқ кейинги бир неча ўн йилликда бўз ерга айланган ушбу мавзени қайта обод қилиш, ишнинг кўзини биладиган, пухтакор раис Рустам Норинов чекига тушганда, кўпчилик бу ерларнинг қайта обод бўлишига унчалик ишонмаганди ҳам. Бироқ, ғайратли раис ниятни соф қилиб, енгини шимариб, ишга киришди. Унинг елиб-югуриши натижасида, 180 гектарга "оқ олтин" уруғи қадалди, 20 гектар майдонда эса, полиз маҳсулотлари ва маккажўхори етиштирилди.\nАйни пайтда хўжаликда 6та бригада амал қилаётган бўлиб, унинг 150 нафар аъзолари астойдил меҳнат қилишмоқда. Айниқса, Нарзулло Аввалов, Ўринбек Норбўтаев, Боймурод Қобилов ва Баҳром Нориновларнинг бригадаси майдонларида шу кунларда иш қизғин. Пахталар тобора мавж уриб, униб-ўсмоқда. Механизаторлар Тожимурод Холмонов ва Норбой Жумаевлар ҳам техник ишлов беришда бири-биридан ортда қолаётганлари йўқ.\nБўз ерларни қайта ўзлаштиришга киришган хўжалик аъзолари меҳнатлари ўз вақтида қадрлаб келинаётир. Бунга полиз маҳсулотлари ва маккажўхоридан олинган даромад эвазига ҳар бир ишчига 100 килограммдан ун ва пул мукофотлари улашилганлиги мисол бўлади.\nСув - оби ҳаёт. Айниқса, Худованднинг бу қутлуғ неъмати қўриқ ерларни ўзлаштиришда асосий рол ўйнаши барчага бирдай маълум. Пахтакорлар тили билан айтганда, сув экиннинг қонидир. Инсон вужудида қоннинг айланиши қанчалик муҳим бўлса, гуркираб ўсаётган экинзорлар учун ҳам сув, инчунин, зарур. Шунинг учун ҳам, насос агрегатлари мутахассислари Мусулмонқул Ашуров ва Ўктам Жабборовлар сувнинг экин майдонларига ўз меъёрида етиб туриши учун жонбозлик кўрсатмоқдалар.\nДарвоқе, ушбу хўжалик меҳнаткашлари яхши ҳордиқ чиқаришлари учун Миллий бирлик байрамига бағишлаб концерт дастури ташкил этилди. Ушбу бадиий-маданий тадбирда таниқли санъаткорлар - Рамила Раҳмонова ва Убайдулло Хўжамбердиев гуруҳлари иштирок этиб, ўзларининг дилтортар куй-қўшиқлари билан меҳнаткашлар қалбига шавқу завқ улашди.\nСуҳбат асносида хўжалик раиси Рустам Норинов Хатлон вилояти раиси Давлатшоҳ Гулмаҳмадзода, Шаҳритуз ноҳияси раиси Рамазон Оймаҳмадзода, шунингдек, Қабодиён ноҳиясидаги машҳур "Авеста" хўжалиги раиси Хурсандшо Раҳматовларнинг беминнат ёрдамлари-ю қўллаб-қувватловидан миннатдор эканлигини изҳор этди. Уларнинг ўзига бўлган ишончларини оқлаш ниятида Худо хоҳласа, келажакда бугунги эришилган маррани бир неча бараварга орттириш нияти борлигини ҳам айтди.\nТириклар сафида ҳамиша борсиз…\nЎлмас Жамол (илоҳо охиратлари обод бўлсин) улкан тоғ бағридан ҳар қандай хасу хашаклардан покланиб чиқаётган, барча тирик мавжудотга ҳаёт бағишлайдиган муқаддас булоққа ўхшарди.\nБулоқларда биз инсонлар ҳамиша ҳам эътибор беравермайдиган ажиб фазилат бор. Ҳаммага – шоҳга ҳам, гадога ҳам тенг, баравар хизмат қилиш фазилати. Ўлмас ака ҳам ана шундай беминнат, одам танламайдиган, каттага ҳам,\nЮрагимнинг гулбоғларига умр ёмғир каби қуйилар…\nСаъдулла Ҳаким 1951 йили Жиззах вилояти Фориш туманидаги сўлим Гараша қишлоғида туғилган. ТошДУнинг журналистика факултетини тугатган .\nУнинг "Ҳамал тонглари" , "Сен кутган баҳор", "Ёз оқшоми", "Она сўз", "Сайланма", "Кўнгил юзи", "Кўҳна нақл", "Эсимда қолган кунлар", "Атом қаърига саёҳат" каби китоблари чоп этилган.\nБугун: 02-12-2020 04:55:44


УЧҚУДУҚ: ШИФОКОРЛАР УЙ БИЛАН ТАЪМИНЛАНДИ, ЯНА...\nЖараён 07 August 2018 15:58 451\nБарча ҳудудларида бўлгани каби Учқудуқда ҳам аҳоли саломатлигини асраш, тиббий хизмат сифатини оширишга катта эътибор берилмоқда.\nСоҳани ислоҳ қилишга қаратилган фармон ва қарорлар ижросини таъминлаш юзасидан тиббий муассасалар замонавий жиҳозлар ҳамда яхши мутахассислар билан таъминланмоқда.\nОлис овулларда ишлаётган шифокорлар саратоннинг иссиғию, қишнинг совуғида туман марказидан келишга қийналишарди. Ўша ҳудуднинг ўзидан уй-жой ажратиб берилгани мазкур муаммоларни ҳал этди. Ҳозир барча ҚВПлар олий маълумотли врачлар билан таъминланди. Шунингдек, ўтган ойда “Президент совғаси” сифатида 3 та “УАЗ” реономобиллари топширилди. Чекка ҳудудлармиздаги 7 та қишлоқ врачлик пунктида ижтимоий дорихоналар ташкил этилгани аҳолини арзонлаштирилган дори воситалари билан тўлиқ таъминлашда муҳим омил бўлмоқда.\nМарказий шифохонада жами 80 ўринли юқумли касалликлар, терапия, жарроҳлик, болалар, ҳомиладорлар хасталиги ва гинекология, шошилинч тиббий ёрдам, реанимация бўлимлари кечаю кундуз фаолият юритиб келяпти. Жорий йилда 10 ўринли туғруқхона бўлими ҳам иш бошлади. Мазкур бўлим “Саломатлик-3” лойиҳаси доирасида 255 миллион 873 минг сўмлик маблағ эвазига замонавий тиббий ускуналар билан жиҳозланди.\nБеморларга ташхис қўйиш ва даволаш учун зарур бўлган рангли, уч томонлама кўрсаткичли УТТ, гастроскопия, 3 каналли ЭКГ, зарарсизлантириш бўлими учун автоклав, наркоз берувчи аппаратларнинг энг сўнгги замонавий турлари, вакцина, қон ва плазмаларни сифатли сақлаш учун 3 турдаги музлатгичлар билан таъминланган.\nУчқудуқ тумани тиббиёт\nбирлашмаси бош шифокори


Данияда дунёдаги энг катта хусусий сув ости кемаси чўкиб кетди\n22:04 / 11.08.2017\nДания пойтахти Копенгаген шаҳри яқинида дунёдаги энг катта хусусий сув ости кемаси "Наутилус" чўкиб кетди. Сув ости кемаси эгаси ва унинг яратувчиси Петер Мадсеннинг айтишича, кеманинг чўкишига балласт цистерна билан юзага келган муаммо сабаб бўлган.\n“Кемага чўка бошлаши учун 30 сония етарлилик қилди. Мен барча люкларни ёпишга, бирор нарса қилишга улгуролмадим”, деб айтган Мадсен.\nПолиция маълумотларига кўра, 18 метрлик сув ости кемаси ичида у ҳақда ёзаётган аёл журналист бўлган бўлиши мумкин. Кема бортида ҳақиқатан ҳам бу аёл қолиб кетгани ҳақида аниқ маълумотлар йўқлигига қарамасдан, уни қутқариш бўйича операция ташкиллаштирилган.\nДания қироллик ҳарбий-денгиз кучлари кемани топиш умидида Болтиқ денгизини икки самолёт ва уч кема ёрдамида текшира бошлаган. Шунингдек, чўккан кемага ғаввослар юборилган.\nУшбу кема краудфандинг ёрдамида йиғилган пулларга ҳаваскорлар томондан қурилганди. Унинг юк кўтариши 32 тоннани, узунлиги 18 метрни ташкил қилган.\nДания сув ости кемаси\n100 йил аввал сирли тарзда ғойиб бўлган сув ости кемаси топилди


16:20 / 05.07.2017\nHuman Rights Watch ва шу каби турли халқаро нодавлат нотижорат ташкилотлар Ўзбекистонга қайтиши мумкин. Ўзбекистон Ташқи ишлар вазири Абдулазиз Комилов Халқаро Пресс-клубдаги жонли мулоқотида шундай баёнот берди.\nВазирнинг айтишича, Human Rights Watch каби инсон ҳуқуқларини ҳимоя қилувчи ташкилотлар ва айнан ушбу ННТ ҳам Ўзбекистонда фаолият олиб боришни қайта тиклаш бўйича қизиқиш билдирмоқда. Яқинда мазкур ташкилот раҳбари Ўзбекистон Ташқи ишлар вазирлигига мурожаат қилиб, Ўзбекистонда фаолият олиб боришга рухсат берилишини сўраган.\nКомиловга кўра, бу каби халқаро инсон ҳуқуқлари ташкилотлари Ўзбекистонга қайтишлари мумкин. Бу борада ҳеч қандай чекловлар йўқ.\n“Аммо, мазкур ташкилотлар бир нарсани тўғри тушунишлари керакки, улар Ўзбекистон ҳукумати билан амалий, ўзаро бир-бирини ҳурмат қилиб, Ўзбекистон ички ишларига аралашмаслик тамойилига амал қилган ҳолда ҳамкорликни йўлга қўйиш мақсадга мувофиқ бўлади”, - деди Абдулазиз Комилов.\n12:08 / 22.01.2021\n17:39 / 22.12.2020\nШавкат Мирзиёев 2021 йилда Россияга давлат ташрифини амалга оширади\n08:18 / 22.12.2020\nАбдулазиз Комилов Москвада янги элчилардан ишонч ёрлиқларини қабул қилди\n13:39 / 03.12.2020\nДемократик эркинлик суиистеъмол қилинмаслиги керак – Абдулазиз Комилов


Депутатни ким сайлаган? » Sangzor.uz - Инновацион ахборот портали\nSangzor.uz » Ўзи нима гап? » Депутатни ким сайлаган?\nБлогер Хушнудбек Худойбердиев парламент, депутатлар ва сайловчилар ўртасидаги муносабатлар ҳақидаги ўйларини билдириб ўтибди:\n“Масалан, энг оддийсидан бошласак, ҳалигача Олий Мажлис атрофини ўраб турган панжаралар олиб ташланмади. Ҳалигача халқ сайлаган депутатлар халқдан қўрқиб, баланд панжаралар ортига беркиниб ўтиришади. Бу бўйича кўп бора гапирилди, сиёсий дебатларда ваъдалар берилди, аммо қачон амалга ошиши ҳозирча номаълум. Бу каби панжараларни бошқа кўплаб давлат ташкилотларида ҳам учратиш мумкин. Чунки бизда ҳалигача фуқароларга потенциал жиноятчига қарагандай қарашади”.\nХушнудбек айрим депутатларнинг ўйламай гапириб юборгани ҳақида фикрларини ҳам билдириб:\n“Ёки икки кундан буён барча ижтимоий тармоқларда кенг муҳокама қилинаётган «Сиз мени сайламагансиз, бундан кейин ҳам сайламайсиз... сайламасангиз ҳам майли» деган гапларни олайлик.\nЭнди шу жойида савол туғилади, назарий жиҳатдан умуман бошқа округда яшайдиган фуқаро бошқа округдан сайланган депутатга эътироз билдириб, ундан бирор нарсани талаб қила олмайдими? Талаб қила олади, қилганда қандоқ!\nЧунки барча депутатлар қайси округдан сайланганидан, кимлар овоз бергану, ким овоз бермаганидан қатъи назар, фуқаролар тўлаган солиқлар эвазига давлат бюджетидан маош олади. Яъни депутатларни ХАЛҚ БОҚАДИ. Яна қайтараман, депутатларни ХАЛҚ БОҚАДИ. Тушунишни истамаётганлар учун учинчи марта қайтараман, депутатлар халқни эмас, ХАЛҚ ДЕПУТАТЛАРНИ БОҚАДИ.\nМана шунинг ўзи энг катта асос. Ўзбекистоннинг қаерида истиқомат қилишингиздан қатъи назар, у хоҳ Наманган бўлсин, хоҳ Жиззах, исталган депутатга эътироз билдира оласиз, исталган депутатга қонун доирасида талаб қўя оласиз. Улар бизнинг ҳисобимиздан оиласини боқяпти. Бизнинг ҳисобимиздан!\nМерседесу Малибудан иборат хизмат машиналарида юришибди. Бизнинг ҳисобимиздан имтиёзли шартларда уй-жой олишяпти. Бизнинг ҳисобимиздан қиммат Apple iMac компьютерларига Windows ўрнатиб ишлатишмоқда.\nНафақат ҳар бир депутат, балки ҳар бир давлат хизматчиси мана шу олтин қоидани ҳар лаҳза ёдида тутиши, ҳеч қачон унутмаслиги керак”, – деб ёзади блогер Х.Худойбердиев.


Когондаги пахта пайкалида юрган мактаб болалари: уларни ким мажбурлаб теримга олиб чиққан? – КУН УЗ\nГлавная / Жамият / Когондаги пахта пайкалида юрган мактаб болалари: уларни ким мажбурлаб теримга олиб чиққан?\nAnonymous 05.10.2019\tЖамият Comments Off on Когондаги пахта пайкалида юрган мактаб болалари: уларни ким мажбурлаб теримга олиб чиққан? 58 Показы\nБухоро вилоятининг Когон туманидаги «Туни Ироқ» маҳалласида жойлашган 15-ўрта мактабнинг 5-синф ва ундан юқори синф ўқувчилари 29 сентябрь, якшанба дам олиш куни пахтага чиқарилгани ҳақида Repost.uz хабар берди.\nНашр хабарида 15-мактабнинг камида 13 нафар ўқувчилари Тайтал қишлоғи яқинидаги «Алиноз Шергирон» и «Барно Баҳром» фермер хўжалиги далаларида пахтага олиб чиқилгани, бу ишнинг барчасининг бошида туман ҳокими Йўлдош Жумаев тургани таъкидланган.\nКейинроқ, Бухоро вилояти ҳокимлиги матбуот хизмати мазкур воқеага ўз расмий муносабатини билдирди.\nУнга кўра, Repost.uz хабарида келтирилган ҳолатлар махсус ишчи гуруҳи томонидан дастлабки ўрганилган ва хабарда тилга олинган жиҳатлар уйдирмадан бошқа нарса эмаслиги маълум қилинган.\nБухоро вилоят ҳокимлиги матбуот хизматининг расмий баёнотида Когон туман ҳокимлиги, Когон туманидаги 15-мактаб директори Жамол Саидов, вилоят халқ таълими бошқармаси бошлиғи Амирилло Сафаров ва Когон туман халқ таълими бўлими мудири Баҳрон Қурбонов масала юзасидан ўз фикрларини баён этиб, хабар уйдирма эканлигини таъкидлаб ўтишган.\nKun.uz мухбирлари Когон туманидаги «Туни Ироқ» МФЙда жойлашган 15-мактабда бўлиб масалага ойдинлик киритишга ҳаракат қилишди. Биз борганимизда вилоят ҳокимлиги матбуот котиби О.Жўраев ва бир неча журналистлар ва масъул раҳбарлар мактаб ҳудудида экан.\n15-ўрта мактаб директори Ж.Саидов 2011 йилда қурилган янги мактабда 670 нафар бола икки сменада ўқишини таъкидлаб, 5-11 синф ўқувчилари сони 400 нафарлигини айтиб ўтди. «Агар мактаб томонидан ёппа пахтага чиққанида суратларда 4-5 та болакай эмас, камида юзлаб бола пахта даласида бўларди», деди директор. Шунингдек, директорга кўра, Repost.uz хабарида суратлари эълон қилинган болаларнинг ҳаммаси ҳам ушбу мактабда ўқишмаслигини айтди.\nДиректор мактабда 60 дан зиёд педагог ҳамда техник ходимлар меҳнат қилаётгани, мактаб жамоаси ва ўқувчилар ҳеч қачон пахта теришга мажбурий тарзда жалб қилинмагани, бу ҳақда буйруқ берилмаганини таъкидлаб ўтди.\nКогон туман халқ таълими бўлими мудири Баҳрон Қурбонов тумандаги 22 мактабдаги ўқувчилар у ёқда турсин, ўқитувчилар жамоаси ҳам пахта йиғим-терим ишларига жалб қилинмаётганини бизга ҳам таъкидлади.\nМактабда бўлиб турган туман ҳокимлиги вакилларининг айтишича, маҳаллий фермерлардан бири шу йил бошида Ҳукумат қарорига кўра ўтказилган мақбуллаштиришдан сўнг ер майдонларидан ажралгач, туман ҳокимидан ўч олиш мақсадида ушбу фитнани уюштирган. Ҳуқуқ-тартибот органлари бу версия бўйича ҳам суриштирув ишларини олиб боришмоқда экан.\nВилоят прокуратураси вакили А.Эшмуродов барча суриштирув ишлари якунлангач, матбуот учун расмий маълумот берилишини айтиб ўтди.\nБиз танаффусга чиққан ва иккинчи сменага ўқишга келаётган мактаб ўқувчиларини ҳам суҳбатга тортдик. Хусусан, 10-синф ўқувчилари ўқийдиган синфхонага кириб, болалар билан суҳбатлаша бошлаганимизда, директор Ж.Саидовдан синфни тарк этишни илтимос қилдик. Шундан сўнг синфхонага туман халқ таълими бўлими мудири ҳам кириб келди ва мавжуд тартибга кўра вояга етмаган болалар билан суҳбат фақат психолог иштирокида ўтказилиши кераклигини таъкидлаб, психологни бизга қўшиб қўйди.\nПсихолог иштирокидаги савол жавоблар чоғида синфхонадаги ўғил-қизлар бир овоздан пахтага чиқишмаганини, ҳеч ким бу ишга мажбурламаганини бир овоздан айтишди. Дарсдан кейин улар қўшимча дарс ва тўгаракларга қатнашишини билдиришди.\nБиз ишонч ҳосил қилиш учун болалардан кафтларини кўрсатишни сўрадик. Ўғил болаларнинг айримларининг бармоқлари чаноқдан шилингани кўриниб турарди. Лекин улар пахтага чиққанини тан олишмади.\nМактабни тарк эта туриб, иккинчи сменага келаётган 6-синф ўқувчиларини ҳам саволга тутдик ва бармоқларига эътибор бердик.\nГарчи ёш болалар сира бунга иқрор бўлишмаган бўлса ҳам, улардан ҳам айримлари пахтага чиққани аён эди — ўзимиз ҳам ёшликда пахтага чиққанмиз, бармоқларда айнан пахта чаноғи шундай из қолдиради.\nБиз мактаб жойлашган маҳалладаги оддий инсонларни ҳам гапга тутдик. Улар дарсдан бўш вақтда болалар компьютер ўйнаб вақтни беҳудага совурмасдан, онасига ёрдам сифатида ҳарна 5-10 кило пахта териш учун бирга чиқишаётганини айтиб ўтишди. Лекин мактаб томонидан болалар буйруқ билан ёппасига чиқарилмаганини айтишди.\nШу қишлоқда истиқомат қилувчи яна бир кишининг айтишича, қишлоқда кўпчилик мактаб ўқувчиларининг оталари Россияда меҳнат миграциясида. Пахта мавсумида уларнинг оналари пахта теримга чиқишади. Болалар даладаги яқинларига чой ёки овқат ташишади. Ўзлари ҳам оналарига, опаларига пахта теришда кўмаклашишади. Қайтишда фартукда мол-қўйларига ўт юлиб қайтишади. Бу — йиллар давомида шаклланган анъана.\nЭнди ўйлаб кўринг: мактаб якшанба ва байрам кунлари ишламаса, ўқитувчилар дам олса, ўқувчилар ота-оналарининг ихтиёрида бўлса, болаларни пахтага чиқиш-чиқмаслигини ота-онасидан бўлак ким назорат қила олади? Ота-онаси пахтага чиқишга мажбурлаган тақдирда ҳам, балога қолган мактаб жамоаси бўлиши керак эмас-ку? Умуман, муаммо мана шундай кўринишда бўй кўрсатса уни қандай қабул қилиш ва ечиш керак? Пахта теришни ташкил қилиш зиммасига тушган маҳалла сира ҳам бунга қарши курашмаса керак. Ҳарна-да, ҳарна…\nПахта йиғим-теримида болаларнинг мажбурий меҳнатидан фойдаланмаслик борасида сўнгги йилларда катта ишлар амалга оширилди. Жаҳон ҳамжамияти олдида ниҳоят бу иллатдан қутулиб, юзимиз ёруғ бўлди, деб турганимизда бундай хабарлар кишини албатта сескантиради.\nФикримизча, Когон воқеасидан барча ўзига тегишли хулосалар чиқариб олади.\nПред. Бағдодда номаълум кимсалар куч тузилмалари ходимлари ва намойишчиларни ўққа тутмоқда\nСледующая Кашмирда граната портлаши натижасида камида ўн киши жароҳатланди


ҲАЖНИНГ ОДОБЛАРИ – қoидалари – КУН УЗ\nГлавная / Без рубрики / ҲАЖНИНГ ОДОБЛАРИ – қoидалари\nanvarj63 14.12.2019\tБез рубрики Comments Off on ҲАЖНИНГ ОДОБЛАРИ – қoидалари 19 Показы\n3. Энг мyҳим жиҳaтлapдaн биpи – қилaётгaн ҳаж ибoдaтидaн Aллoҳ таолонинг poзилигини вa oxиpaтининг oбoдлигини кўзлacин. Дyнё вa yнинг зийнaтлapини, pиёкopлик, нoм чиқapиш, фaxpлaниш кaби нapcaлapни зинҳop вa зинҳop xaёлигa кeлтиpмacин. Aкс ҳoлдa, бapчa қилгaн caъй-ҳapaкaтлapи бeҳyдa, бефойда кетaди.\n4. Oтa-oнaлapи тиpик бўлишca, yлapнинг poзиликлapини oлcин, дyoлapини сўрасин.\n5. Ҳaж caфapи билaн oвopa бўлиб, бoшқa ибoдaтлapгa эътибopcизлик қилмacин. Aйниқca, нaмoзгa эҳтиёт бўлcин, чyнки намoз зapypлиги жиҳатидан ҳаждaн ҳaм эътибopлидир.\n6. Caфap чoғидa дoимo Аллоҳ таолони зикp этcин, дyoлар қилcин, иcтиғфоpлар aйтcин. Қypъoни Кapимни тилoвaт қилcин. Тилини бўлмағyp гaплapдaн, бeҳyдa cўзлapдaн, ёлғoн, ғийбaт, чaқимчилик, cўкиш кaби бyзyқликлapдaн тийилсин. Қўлидaн кeлгaничa oдaмлapгa яxшилик қилиш пaйидaн бўлcин.\n7. Ўтгaн yлaмoлapимизнинг энг мyҳим нacиҳaтлapидaн биpи шyки, ҳoжилap ҳaж дaвoмидa қaлбни мaшғyл қилувчи, xaёлни oлиб қoчyвчи тижopaтдaн xoли бўлишлapи кepaк. Ўзлapини xop тyтcинлap, зeбy зийнaтгa эътибop беpмacинлap.\n9. Исроф ва зиқналикдан четланган ҳолда, ўртача йўл тутиб, чин кўнгилдан зоди роҳила (йўл озиғи) ва таомини бемалол қилишга этибор қаратсин. Ҳаж йўлида еб-ичиш учун сарфланган ҳар бир сўмга етти юз баробар савоб берилади.\n10. Шаҳвоний нарсалар, фисқ-фужур ва жанжалга йўл қўймаслик. Аллоҳ таоло буни Қуръони Каримда таъкидлаган. Бу борадаги шаҳвоний нарсалар арабчада «рафас» дейилади ва барча шармсиз гап-сўз ҳамда хатти-ҳаракатларни ўз ичига олади. Аёлларга хушомад гапларни айтиш, шаҳвоний гап, ишора ва ҳаракатлар қилиш каби нарсалар рафасга киради. Фисқ эса, Аллоҳнинг ҳар бир тоатидан чиқишдир. Жанжал маълум ва машҳур нарса. Ҳаж қилувчи киши мазкур нарсалардан алоҳида эҳтиёт бўлиши лозим.\n11. Бақувват, юрса қийналмайдиган кишиларнинг пиёда ҳаж қилишлари афзал. Бемор, қари ва узрли кишиларнинг эса ибодатларига нуқсон етмаслиги учун улов миниб ҳаж қилганлари афзал.\n12. Ўзига вожиб бўлмаса ҳам, ҳожи жонлиқ сўйиб, қурбат ҳосил этишга ҳаракат қилсин. Қиладиган қурбонлиги семиз ва чиройли бўлишига эътибор берсин. Қурбонлик вожиб бўлса, ўзи емасин. Агар қурбонлик ихтиёрий бўлса, ўзи ҳам есин.\nПред. Россиядаги ҳаёт, одамларнинг муносабати, 15-16 соатлик иш, қийинчиликлар ва орзулар — мусофирчиликдаги ўзбек аёли билан суҳбат\nСледующая САФО ВА МАРВА ОРАСИДА САЪЙ ҚИЛИШ


Ўзбекистонда 26 ноябрь куни кутилаётган об-ҳаво маълумоти эълон қилинди\n«Ўзгидромет» гидрометеорология хизмати 26 ноябрь, пайшанба куни Ўзбекистон ҳудудида кутилаётган маълумотини тақдим этди.\nМаълум қилинишича, Тошкент шаҳрида ҳаво ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3–8 метр/секунд тезликда эсади. Ҳарорат кечаси 3–5 даража совуқ, кундузи 7–9 даража илиқ бўлади.\nБухоро ва Навоий вилоятарида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 0–5 даража совуқ, кундузи 7–12 даража илиқ бўлади.\nТошкент, Сирдарё, Самарқанд ва Жиззах вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 0–5 даража совуқ, кундузи 5–10 даража илиқ бўлади.\nҚашқадарё ва Сурхондарё вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 2–3 даража илиқ, кундузи 8–13 даража илиқ бўлади.\nAндижон, Наманган ва Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5–10 метр/секунд тезликда эсади. Ҳарорат кечаси 3–8 даража совуқ, кундузи 0–5 даража илиқ бўлади.\nРеспубликанинг тоғли ҳудудларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 5–10 даража совуқ, кундузи 2–3 даража илиқ бўлади.


Сув афсоналари - Кирк киз\nЧортоқ жумбоқлари: Ўзбекистондаги минерал сувнинг саломатликка таъсири\nЯрим аср аввал Чортоқ туманидан нефть қидирилган. «Қора олтин» эса бу ҳудудларда топилмаган. Аммо вақт ўтиб, минглаб одамлар дардига шифо бўлувчи минерал сув кони очилган Совет Иттифоқи даврида «Наманган» ёрлиғи остидаги минерал сув қадоқлари вагонлаб олиб кетилиб, иттифоқ давлатларининг мансабдор шахслари дастурхонларига етказиб берилган. Бугун эса «Chortoq» номли сув дўконларда эркин сотувда. Табиат қудрати энди ҳар бир одам учун фойда бера олади. Хўш, Чортоқ сувининг сири нимада?\nКўп йиллар давомида «Чортоқ» санаторийси мутахассислари турли касалликлардан азият чекадиган беморлар дардига шифо топиб келган. Тиббиёт ходимларининг айтишича, ушбу ҳудуднинг минерал сувларидан ички ва ташқи мақсадда фойдаланиш, турли хасталикларни даволаш учун самарали ҳисобланади:\n98% - суяк-мушак тизими касалликлари, остеохондроз; 98,6% - асаб ва эндокрин тизими касалликлари; 97,4-98,4% - овқат ҳазм қилиш аъзолари касалликлари; 97,9% - дерматологик муаммолар, тери касалликлари: 97,3% - гинекологик касалликлар.\n«Chortoq» минерал сувининг ўзи алоҳида дори воситаси ҳисобланмайди. Лекин шифокор буюрган даво муолажалари таркибига ёки ҳар кунги таомланиш жараёнига қўшилса, у организмдаги минерал моддаларнинг оптимал мувозанатини таъминлаб туради. Натижада инсон керакли минералларни қабул қилади ва кимёвий қўшимчаларга мурожаат қилишга хожат қолмайди. Бунинг аҳамияти нимада?\nСув таркиби ва унинг организмга таъсири\n•Темир – қон ҳосил бўлиш тизимини тартибга солади. Гемоглабин таркибига кириб, ҳужайраларга кислород етказиб бериш жараёнига таъсир қилади. Агар темир моддаси етишмаса, гемоглабин даражаси тушади ва ҳужайралар кислород етишмовчилигини ҳис қилади.\n•Мис – табиий ва кучли антисептик бўлиб, йўғон ичакдаги микроорганизмлар фаолиятини бошқаради. Миснинг организмдаги меъёри ичакдаги патоген микрофлора билан курашишга ёрдам беради.\n•Йод – қалқонсимон без фаолияти учун муҳим минерал. Йод етишмаса, қалқонсимон без керакли гормонларни ишлаб чиқармайди ва организмнинг гормонал фони бузилади. Йод шунингдек, иммун тизимига ижобий таъсир қилади ва мия ҳужайралари ишини яхшилайди.\n•Кальций– суяк тўқимаси учун қурилиш материали. Агар кальций организмда етарли бўлмаса, у суяклардаги ушбу элемент етишмовчилигини қоплашга ҳаракат қилади. Шунинг учун тишлар ва суяклар мўрт бўлиб қолади. Лекин кальций етишмовчилигидан нафақат суяк, балки асаб тизими ҳам азият чекади. Кальций етишмовчилиги бор инсон жиззакилик, кайфият ўзгариши, уйқусизлик каби ҳолатларни ҳис этади.\n•Магний – бу элементсиз юрак узлуксиз ишламайди ва асаб тизими барқарор бўлмайди. Магний ва кальцийнинг таркиби ўзаро бир-бирига боғлиқ: агар магний етишмаса, сийдик ажратиш тизими мувозанатни таъминлаш учун организмдан кальцийни чиқариб ташлайди. Бу эса буйрак учун оғирлик қилади ва тошларнинг пайдо бўлишига сабаб бўлади. Оптимал мувозанат учун, кальций миқдори магнийга қараганда, камида икки баробар кўп бўлиши жуда муҳимдир. Уларнинг меъёри асабларнинг тинчланиши ва организмнинг эмоционал тикланишига таъсир ўтказади.\n•Натрий, калий, хлор – кислота-ишқор мувозанатини таъминлаш учун, бетакрор элементлардир. Хлор меъда ширасини ҳосил қилувчи хлорид кислотаси таркибига киради. Натрий ва калий эса ташқи муҳит билан ҳужайра мембранаси орасидаги суюқлик алмашинувини таъминлайди. Калий шунингдек, организмдаги магнийнинг юқори тўйинганлик даражаси учун жавоб беради.\nМана шу элементлар «Chortoq» минерал суви таркибида бор. «Chortoq» сувини минерал тузларга бойлиги жихатидан, Чехиядаги Карловы Вары курорти сувлари ва Трускавец сувларига тенглаштирса бўлади. У дори воситаси эмаслиги сабабли, аҳолининг кенг қатлами томонидан истеъмол қилиниши мумкин. Мазкур сув, айниқса, ким учун фойдали ҳисобланади?\n«Chortoq» минерал суви кимга фойдали?\n•Спортчилар. Жисмоний машқ натижасида инсон организмидаги керакли элементлар тер орқали чиқиб кетади. Кўп ҳолларда бу жараённи турли қўшимчалар ёрдамида тўлдиришга ҳаракат қилишади, лекин бу доим ҳам организмга яхши таъсир қилмайди. «Chortoq» суви машғулотлардан кейин сув-туз мувозанатини таъминлашга ёрдам беради ва бошқа аъзолар ишини бузмайди\n•Ўқувчилар ва талабалар. Фаол ривожланиш даврида, шунингдек, юқори интеллектуал юкламалар вақтида туз ва минераллар мувозанатини мустаҳкамлаш муҳимдир. Бу организмнинг барча аъзолари тизимига таъсир қилади. «Chortoq» сувида организмнинг суяк-мушак, мия, қон-томир ва асаб тизими учун муҳим элементлар бор. Унинг юмшоқ таъми болаларга манзур бўлади ва қарабсизки, зарур минерал моддаларнинг аъзоларга етказиб берилиши, худди икки стакан сувни ичишдек оддий кундалик одатга айланади.\n•«Ақлий меҳнат» билан ишлайдиганлар. Ҳар куни катта ҳажмдаги ахборот билан ишлайдиган инсонлар кун охирига бориб чарчаб қолишади. Вақт ўтиб бу асабнинг бузилишига олиб келиши мумкин. Руҳий ва асаб тизимига юкламаларни камайтириш учун, вақтида дам олиш зарур. Ўз-ўзини тиклаш тизимларини керакли минераллар билан таъминлашга ёрдам бериш керак. «Chortoq» суви ақлий фаолият учун муҳим бўлган йод, кальций ва магний каби элементларни етказиб беради.\n•Асабийлик шароитларида ишлайдиган одамлар. Замонавий дунёда инсонни издан чиқарадиган омиллар кўп: режалар, дедлайнлар, «интернетда кимдир ноҳақ» деган фикр, нотўғри овқатланиш тартиби кабилар. Баъзида бир муддат тин олишга ва содир бўлаётган ҳодисаларни англаб кўришга, шунчаки ўзимизга эътибор беришга вақт қизғонамиз. Натижада ҳосил бўладиган асабийлик организмга салбий таъсир ўтказади: юз териси рангпар бўлиб қолади, жиззакилик, хафачанлик, чарчоқ, апатия, жинсий соҳадаги муаммолар, тартибсизлик ҳолатлари кузатилади. «Chortoq» суви таркибига кирувчи минераллар асабийлик вазиятларига қарши курашда организмнинг қўшимча ресурсларига айланади.\n•Ошқозон, ошқозон ости бези, ичак, жигар, сийдик-жинсий тизим, қалқонсимон безнинг турли касалликларига дуч келган одамлар: http://chortoq.com/show.html.\n•Ҳомиладор аёллар ва аёлларнинг операциядан кейинги даври. Иккинчи Тошкент тиббиёт институтининг акушерлик ва гинекология кафедрасида ўтказилган тадқиқотлар самарали амалга оширилди. Кўнгиллилар ичида ўтказилган 20 кунлик тадқиқот натижасида, тиббиёт ходимлари «Chortoq»нинг самарадорлик ва ҳазм қилиш борасида стандарт терапиядан кам эмаслигини исботлашди. «Chortoq» сувини ичган аёллар операциядан кейин соғлиғини тезроқ тиклаб, ушбу даврни енгилроқ ўтказишди.\n⦁Даволашдан кўра, касаллик профилактикасини афзал билувчи инсонлар. Ҳаммага маълум, хасталикни даволагандан кўра, унинг олдини олган маъқул. Агар «Chortoq» суви мунтазам истеъмол қилинса, организм керакли минерал моддалар билан таъминланади. Сиз эса ичак ва ошқозон муаммолари, қалқонсимон бездаги ўзгаришлар, сурункали чарчоқ синдроми ва бошқа асабга боғлиқ касалликлар ҳақида унутасиз.